Syomeka Muzintu Zyoonse\n‘Tuyanda kuti tusyomeke tubule akampenda.’—BAHEBRAYO 13:18.\n1, 2. Jehova umvwa biyeni chiindi nitutondeezya kusyomeka?\nLIMWI zuba umwi mulombe naakazwa kuchikolo wakabwezela chikwama chamali. Wakachita biyeni? Wakayibweza akwiichita yakwe na? Taakayibweza kuti ibe yakwe pesi wakayanduula munaayo. Banyina nibakamvwa atala anzyaakachita bakabotelwa loko.\n2 Bazyali biingi balabotelwa kuti bana babo kabasyomeka. Taateesu uuli kujulu Jehova ‘nguLeza wakasimpe’ alubo ulabotelwa kuti katusyomeka muzintu nzituchita. (Intembauzyo 31:5) Tuyanda kuti Jehova abotelwe kwiinda mukakkala ‘katusyomeka akubula kampenda.’ (BaHebrayo 13:18) Atulange-lange mbazu zine zyabuumi zikataazya bantu biingi kuti bakkale kabasyomeka. Kuzwaawo, tuyoolanga-langa zilongezyo nzitujana kuti twakkala katusyomeka.\n3-5. (a) Kujana twalyeena biyeni? (b) Niinzi chiyootugwasya kuti tutalyeeni?\n3 Kuti tusyomeke kuli bamwi tweelede kuba bantu basyomeka. Pesi kuchita oobo teekuuba pe. Mumwaanda wamunyaka wakusaanguna, bakwesu bamumbungano yakuLawodikkeya bakali kulyeena kwiinda mukuyeeya kuti nzibakali kuchita zyakali kubotezya Leza. (Ciyubunuzyo 3:17) Andiswe nzila njitulibonaayo ilakonzya kutweena.\n4 Sikwiiya Jakkobo wakaamba kuti: “Na nkwali uuliyeeya kuti musyomi, nekubaboobo taangi lulimi lwakwe pele walyeena mumoyo wakwe mwini, busyomi bwayooyo mbwabuyo.” (Jakobo 1:26) Andiswe tunooli tulikulyeena kuti katubonaanga kuchita zintu zilikabotu kupa kuti Leza atakubikkili maanu kwaambuula majwi aatali kabotu akubeja nkutuchita. Niinzi chikonzya kutugwasya kuti tutalyeeni?\n5 Kuti twalilanga achiboni-boni, tulakonzya kubona mbutubede aanze. Kuti twabala Bbayibbele tulakonzya kubona mbutubede mukati kamoyo. Bbayibbele litugwasya kubona mputuchita kabotu amputukachilwa. Alubo litugwasya kubona mbutukonzya kubambulula nzituyeeya, nzituchita anzitwaambuula. (Bala Jakobo 1:23-25.) Tatukonzyi kubambulula mputubisya kuti katulibuzya kuti nzituchita zyoonse zilikabotu. Tweelede kubelesya Bbayibbele kuti tulilange-lange mbutubede choonzyo. (Malilo 3:40; Hagai 1:5) Kukomba kutugwasya kuti tuzibe mbutubede mumoyo. Tulakonzya kukomba kuli Jehova kuti atulange-lange akuti atugwasye kubona mputweelede kubambulula. (Intembauzyo 139:23, 24) Tweelede kuyeeya kuti, ‘Jehova ulasesemwa amuntu uupilingene, pele baluleme mbibeenzinyina.’—Tusimpi 3:32.\n6. Nkamboonzi bantu bakwetene nibeelede kukkala kabasyomeka?\n6 Kusyomeka kulayandikana mumpuli. Kuti bantu bakwetene kabatasisilani zintu nzibachita zipa kuti babe aluumuno akuti basyomane. Bantu bakwetene balakonzya kutondeezya kutasyomeka munzila zyiingi. Muchikozyano, muntu uuli mulukwatano ulakonzya kutalika kusaana aluyando, kweebela ponogilafu naakuti kuyandana aawumwi muntu. Sintembawuzyo wakati: ‘Tandeendi abasilweeno pe, nikuba kweenda abasikuupawupa ameso.’ (Intembauzyo 26:4) Kuti kutasyomeki kumuntu ngukwetenaawe muzintu nzuyeeya ziyoopa kuti mutamvwanani mulukwatano lwanu.\nBantu bakwetene beelede kutantamuka zintu zikonzya kupa kuti batasyomeki\n7, 8. Kujana bazyali babagwasya biyeni bana babo kuti babone mbukuyandikana kusyomeka?\n7 Bana beelede kuziba kuti kusyomeka kulayandikana. Bazyali beelede kubelesya Bbayibbele kuti bayiisye bana mbubakonzya kukkala kabasyomeka. Lili azikozyano zyabantu bakatali kusyomeka mbuuli Akkani wakabba; Gehazi wakabeja kuti ajane mali aJudasi wakali kubba mali alubo mukuya kwachiindi wakawuzya Jesu amali yansiliva iisika ku30.—Joshua 6:17-19; 7:11-25; 2 Bami 5:14-16, 20-27; Matayo 26:14, 15; Johane 12:6.\n8 Alubo muBbayibbele muli zikozyano zyabantu bakali kusyomeka mbuuli Jakkobo, wakabuzya bana bakwe kuti babweedezye mali njibakajana; Jefita amwanaakwe musimbi, bakazuzikizya chisyomezyo kuli Leza aJesu wakali kusyomeka nikuba muziindi ziyumu. (Matalikilo 43:12; Babetesi 11:30-40; Johane 18:3-11) Zikozyano eezi ziyoogwasya bana kuti babone mbukuyandikana kusyomeka.\n9. Kusyomeka kwabazyali kubagwasya biyeni bana?\n9 Bazyali balakonzya kugwasigwa amalayilile aamuBbayibbele atii: “Ino yebo oiisya mweenzinyoko sa toliisyi omwini? Yebo okambauka kutabba, sa ulabba?” (BaRoma 2:21) Bana balabona kuti bazyali babayiisya zintu nzibatachiti. Bana balakonzya kukachilwa kuziba zili nzinzyo kuti bazyali babo kabatasyomeki. Kuti bana babona kuti bazyali babo tabasyomeki nikuba muzintu ziniini bayootobelezya chikozyano chabo. (Bala Luka 16:10.) Pesi kuti bana babona bazyali babo kabasyomeka ziyoopa kuti kabasyomeka baakuba bazyali abalabo.—Tusimpi 22:6; BaEfeso 6:4.\n10. Kujana twakutondeezya biyeni kusyomeka nitwaambuula abasyomima?\n10 Tweelede kutondeezya kusyomeka kubakwesu abachizi. Tulakonzya kusaanguna kuvwiya naakuti kubejelezya umwi muntu nikuba kuti twatalikide katwaambuula zintu zilikabotu. Kuti twaambuula zintu nzitutazi kabotu tulakonzya kubeja. Nkinkaako tweelede ‘kukasya milomo yesu.’ (Tusimpi 10:19) Kusyomeka takwaambi kuti tweelede kwaamba zintu zyoonse nzituzi naakuti nzitwakamvwa. Nikuba kuti zimwi zintu tuzizi kabotu pesi chimwi chiindi takuyandikani pe kubuzya bamwi atala anzizyo. (1 BaTesalonika 4:11) Bamwi nga bayandisya kwaamba kuti: “Ndilikwaambisya, nkubeja na?” Pesi mbutuli bakombi baJehova tuyanda kwaambuula majwi aalikabotu chiindi choonse.—Bala BaKolose 4:6.\n11, 12. (a) Muntu wakachita chibi kujana wakutondeezya biyeni kutasyomeka? (b) Njiili mibuzyo njitweelede kulibuzya? (c) Kujana twakutondeezya biyeni kusyomeka mumbunga yaJehova?\n11 Jehova wakasala baalu kuti bagwasye bantu bali mumbungano. Kuti twaba bantu basyomeka ziyoopa kuti kubawubile baalu kutugwasya. Nkamboonzi? Muchikozyano, kuti wachiswa mpawo wiinka kulidokotela kujana wamusisila na zilikukuchisa? Kuti wachita oobo uyookonzya na kukugwasya? Munzila iikozyenie, kuti twachita chibi chipati tatweelede kubasisila pe baalu. Pesi tweelede kubabuzya zyoonse zyakachitika. (Intembauzyo 12:2; Incito 5:1-11) Kujana wachita biyeni kuti waziba kuti mweenzinyokwe wakachita chibi chipati? (Levitiko 5:1) Wali kunoowumuna na kuyanda kukwabilila mweenzinyokwe? Naakuti uyooyeeya kuti baalu mbabo bakonzya kumugwasya kuti abe abweenzinyina bulikabotu aJehova?—BaHebrayo 13:17; Jakobo 5:14, 15.\n12 Alubo tweelede kusyomeka chiindi nitulemba malipoti amulimu wakukambawuka. Kusyomeka kulayandikana chiindi nituzuzikizya mafoomu amulimu wabupayona aakunjila umwi mulimu wachiindi choonse.—Bala Tusimpi 6:16-19.\n13. Kujana twakutondeezya biyeni kusyomeka nituchita bbizinesi amukombima?\n13 MaKristu tabeelede kuswaanizya zintu zyabbizinesi abukombi. Muchikozyano, tatweelede kuchita zyabbizinesi nituli kung’anda yaBwaami naakuti nituli mumulimu wakukambawuka. Alubo tatweelede kubbida bakombima mbituchitaabo bbizinesi. Kuti kubelekelwa aBakamboni, weelede kubabbadala kweendelana ambumwakazuminana alubo ubape nzibeelede kujana kweendelana amulawu. Eezi ziswaanizya kubapa mali yakulisilisya akubapa chiindi chakulyookezya. (1 Timoteo 5:18; Jakobo 5:1-4) Kuti kubelekela Kamboni, utalangilili kujatwa mbuuli ji. (BaEfeso 6:5-8) Kuti kuli mubelesi, weelede kubeleka kweendelana ambumwakazuminana.—2 BaTesalonika 3:10.\n14. MaKristu beelede kuchitaanzi kabatanatalika zyabbizinesi?\n14 Kujana twakutondeezya biyeni kusyomeka nituchita bbizinesi amukombima? Amwi mulakonzya kuswaanizya mali naakuti kukweleta mali yakuti muchite chimwi chintu. Kuti mwasala kuchita oobo, amubelesye malayilile aamuBbayibbele aayandikana aakulemba aansi nzimwazuminana. Musinsimi Jeremiya naakawula muunda, wakalemba zizuminano zibili akubuzya bakamboni kuti bazisayine mpawo wakazilondola kuti azoozibelesye. (Jeremiya 32:9-12; kozyanisya aMatalikilo 23:16-20.) Bamwi balakonzya kuyeeya kuti kulemba chizuminano kutondeezya kuti tabamusyomi mukombinyina. Pesi kulemba chizuminano kugwasya kuti bantu babe aluumuno, batanyemezyanyi akuti batakazyanyi. Nimuchita zyabbizinesi, mweelede kuyeeya kuti kubamba luumuno nchiichintu chipati kwiinda bbizinesi.—1 BaKorinto 6:1-8, langa Makani Aakumamanino 30.\nKUSYOMEKA KUBANTU BOONSE\n15. Jehova ukubona biyeni kutasyomeka muli zyabbizinesi?\n15 Tweelede kusyomeka kubantu boonse nikuba batali Bakamboni baJehova. Jehova uyanda kuti katusyomeka. “Zipimyo zibeja zilasesemya Jehova, pele ceelesyo ciluleme cilamubotezya.” (Tusimpi 11:1; 20:10, 23) Chiindi, zikkelo zyakali kubelesegwa muli zyabbizinesi. Bamwi basikuuzya bakali kubbida bawula kwiinda mukubelesya zikkelo zyakubeja akubabbadalisya mali nyingi. Nikuba mazubaano bantu tabasyomeki pe muli zyabbizinesi. Pesi Jehova tanachincha pe maboneno aakwe atala akutasyomeka.\n16, 17. Nziizili nzila zitondeezya kutasyomeka nzitweelede kutantamuka?\n16 Chimwi chiindi kulakonzya kutuyumina kusyomeka chiindi nituli kuzuzikizya mafoomu akuyanduula mulimu, mafoomu amfulumende anituli kulemba misunko yakuchikolo. Bamwi bantu bayeeya kuti kubeja teekubi pe. Tazitugambyi pe eezi. Nkaambo Bbayibbele lyakaamba kakuchili chiindi kuti kumazuba aakumamanino, bantu bakali kuyooba “basikuliyanda, basimuyanda mali, . . . batayandi bubotu.”—2 Timoteo 3:1-5.\n17 Chimwi chiindi bantu batasyomeki baboneka kabali kuzwidilila. (Intembauzyo 73:1-8) Akaambo kakusyomeka, muKristu ulakonzya kumaninwa mulimu, kutapegwa mali munzila yeelede nikuba kutajatwa kabotu kumulimu. Nikuba boobo, kusyomeka kulayandikana chiindi choonse. Nkamboonzi?\nZILONGEZYO ZYEETWA AKAAMBO KAKUSYOMEKA\n18. Nkamboonzi kusyomeka nikuyandikana?\n18 Mazubaano kusyomeka kulayandikana nikuba kuti bantu biingi teembubabede pe. Tweelede kubeleka changuzu kuti tukkale katusyomeka. (Mika 7:2) Chimwi chiindi bamwi bantu balakonzya kukufubaazya akaambo kakuti ulasyomeka. Pesi bamwi balakonzya kukuyanda akukulemeka. Bakamboni baJehova bazibidwe kuti balasyomeka. Basimabbizinesi biingi basala kunjizya Bakamboni milimu nkaambo balizi kuti balasyomeka. Alubo chimwi chiindi bamwi nibalesegwa milimu akaambo kakutasyomeka Bakamboni balasyaala kababeleka.\nKubeleka changuzu kupa kuti Jehova alemekwe\n19. Kukkala katusyomeka kupa kuti Jehova atubone biyeni?\n19 Kusyomeka muzintu zyoonse kupa kuti ube amanjezeezya aalikabotu akuti ukkalikane mumizeezo. Tuyanda kuba mbuuli Pawulu wakalemba kuti: ‘Tusyoma kuti tujisi manjezeezya aalikabotu.’ (BaHebrayo 13:18) Kuyungizya waawo, Taateesu Jehova ulabotelwa nabona katubeleka changuzu kuti tukkale katusyomeka muzintu zyoonse.—Bala Intembauzyo 15:1, 2; Tusimpi 22:1.\n1 TUPONA ABANTU BATASYOMEKI\n“Balaamba cakubeja umwi aumwi kumweenzinyina . . . balaamba . . . amyoyo yobile.”—Intembauzyo 12:2\nNiinzi chiyootugwasya kuti tutalyeeni?\nIntembauzyo 31:5; BaHebrayo 13:18\nJehova uyanda kuti tutalyeeni pe akuti tusyomeke kuli bamwi.\nIntembauzyo 139:23, 24; Jakobo 1:23-25\nKukomba akubala Bbayibbele zitugwasya kuti tuzibe mbutubede mumoyo akuti tubone mputweelede kubambulula.\n2 KUSYOMEKA MUMPULI KWEETA LUUMUNO AKUBELEKELAAMWI\n‘Tandeendi abasikuupawupa ameso.’—Intembauzyo 26:4\nNkamboonzi bantu bakwetene nibeelede kukkala kabasyomeka?\nKusyomeka kupa kuti bantu bakwetene basyomane. Bamumpuli beelede kusyomeka nikuba kuti teekuuba pe kuchita oobo.\nTusimpi 22:6; BaEfeso 6:4\nKuti bana babona bazyali babo kabasyomeka ziyoopa kuti kabasyomeka abalabo.\n3 KUSYOMEKA MUMBUNGANO KULAGWASYA\n‘Jehova ulasesemwa amuntu uupilingene, pele baluleme mbibeenzinyina.’—Tusimpi 3:32\nNkamboonzi nikuyandikana kusyomeka mumbungano?\nTusimpi 10:19; BaKolose 4:6\nTweelede kwaamba kasimpe chiindi choonse. Nikuba boobo, tatweelede kwaambuula majwi aatali kabotu.\nLevitiko 5:1; BaHebrayo 13:17; Jakobo 5:14, 15\nBaalu balakonzya kutugwasya kuti katutabasisili nibayanda kutugwasya.\nJeremiya 32:9-12; BaEfeso 6:5-8\nKuti katuchita bbizinesi abakombima, tweelede kusyomeka akubamba zizuminano.\n4 KUSYOMEKA KWEETA ZILONGEZYO\n“Izina bbotu lilayandika kwiinda buvubi bunji.”—Tusimpi 22:1\nNziizili zimwi mbazu zyabuumi mutweelede kusyomeka?\nIntembauzyo 37:21; Matayo 22:17-21; BaRoma 13:1-7; BaEfeso 4:25, 28\nTweelede kusyomeka kumilimu, nituchita zyabbizinesi, nituzuzikizya mafoomu amfulumende anitulemba misunko yakuchikolo.\nNkamboonzi kusyomeka nikuyandikana kwiinda bbizinesi?\nIntembauzyo 15:1, 2; Tusimpi 11:1; 1 Timoteo 6:9, 10\nKusyomeka muzintu zyoonse kulayandikana. Kupa kuti tube amanjezeezya aalikabotu. Jehova ulabotelwa nabona katubeleka changuzu kuti tukkale katusyomeka.


Sena Bululami Mububona Mbuli Mbwabubona Leza? | Yakwiiya\nNgazi Yamulindizi—Yakwiiya | April 2017\nAMUBALE MU Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nSena Bululami Mububona Mbuli Mbwabubona Jehova?\n“Ndiyakwaambilizya zina lya Jehova. . . , Leza uusyomeka, uutaciti zitaluleme.”—DT. 32:3, 4.\nINO KUYEEYA TUPANGO OOTU INGA KWATUGWASYA BUTI CIINDI NOTWACITILWA CAKUTALULAMA?\n1, 2. (a) Ino nkutalulama kuli buti nkwaakacitilwa Naboti abana bakwe? (b) Ino mbube nzi bobilo mbotutiilange-lange mucibalo eeci?\nAMWEEZYEEZYE kujatikizya bukkale oobu. Mwaalumi watamikizyigwa kupanga mulandu mupati. Cintu icabagambya kapati banamukwasyi alimwi abeenzinyina ncakuti, mwaalumi ooyu wajaninwa mulandu uuyeeme aakutamikizyigwa abakamboni ibazyibidwe kuti mbaalumi babuyo. Bantu ibayandisya bululami bausa kapati ciindi mwaalumi ooyo abana bakwe ibatakwe mulandu nobajaigwa. Makani aaya taali aakuyeeyela buyo pe. Eeci ncecakacitikila mubelesi wa Jehova uusyomeka wazina lya Naboti, iwakali kupona muciindi cabulelo bwa Mwami Ahabu wa Israyeli.—1Bam. 21:11-13; 2Bam. 9:26.\n2 Mucibalo eeci, tatukoolanga-langa buyo icakacitikila Naboti, pele aceeco icakacitikila mwaalu uusyomeka mumbungano ya Bunakristo yamumwaanda wamyaka wakusaanguna walo iwakalubizya. Notulanga-langa zikozyanyo zyamu Bbaibbele eezyi, tulaiya kuti kulicesya kulayandika ikuti naa tuyanda kutondezya kuti bululami tububona mbuli mbwabubona Jehova. Alimwi tulaiya kulekelela ciindi nokwacitika zintu zitaluleme mumbungano mbokutondezya kuti bululami tububona mbuli mbwabubona Jehova.\n3, 4. Ino Naboti wakali muntu uuli buti, alimwi nkaambo nzi ncaakakakila kusambala muunda wakwe wamisaansa ku Mwami Ahabu?\n3 Naboti wakali kusyomeka kuli Jehova aciindi bana Israyeli banji nobakali kutobela cikozyanyo cibyaabi ca Mwami Ahabu alimwi amukaintu wakwe mubyaabi, Namalelo Jezebeli. Bakombi ba Baala aaba tiibakali kumulemeka Jehova alimwi tiibakali kuziyanda zyeelelo zyakwe. Kulubazu lumbi, Naboti wakali kucibikkila maano kapati cilongwe ncaakajisi a Jehova kwiinda buumi.\n4 Amubale 1 Bami 21:1-3. Ciindi Ahabu naakaambila Naboti kuti uyanda kuula muunda wakwe wamisaansa naa kuubweza akumupa muunda wamisaansa uumbi mubotu mubusena bwamuunda wakwe, Naboti wakakaka. Nkaambo nzi ncaakakakila? Cabulemu wakamwaambila kuti: “Cilatondwa kulindime mumeso aa Jehova kuti ndikupe lukono lwabamatata.” Kukaka kwa Naboti kwakayeeme aakutobela mulawo Jehova ngwaakapa bana Israyeli, ooyo iwakali kukasya muntu kusambalila limwi lukono lwamusyobo wakwe. (Lev. 25:23; My. 36:7) Cilisalede kuti, Naboti zintu wakali kuzibona mbuli mbwazibona Jehova.\n5. Ino Jezebeli wakajatikizyigwa buti mukujaigwa kwa Naboti?\n5 Cuusisya ncakuti, kukaka Naboti nkwaakakaka kusambala muunda wakwe kwakapa kuti Mwami Ahabu amukaintu wakwe bacite zintu zibi. Kutegwa abweze muunda akuupa mulumaakwe, Jezebeli wakaamba makani akubeja kujatikizya Naboti, calo cakapa kuti Naboti abana bakwe bajaigwe. Ino Jehova wakali kuyoocita nzi kujatikizya kutalulama ooku kuusisya kapati?\nLUBETA LWA LEZA LULULEME\n6, 7. Ino mbuti Jehova mbwaakatondezya kuti ngu Leza uuyandisya bululami, alimwi nkaambo nzi eeci ncocikonzya kwaambwa kuti cakabawumbulizya bamukwasyi wa Naboti alimwi abeenzinyina?\n6 Cakufwambaana, Jehova wakatuma Elija kuli Ahabu. Cakweelela Elija wakaamba Ahabu kuti mujayi akuti mubbi. Ino Jehova wakaakosola buti makani aaya? Ahabu, mukaintu wakwe, alimwi abana bakwe bakali kuyoofwa mbubwenya mbwaakafwa Naboti abana bakwe.—1Bam. 21:17-25.\n7 Nokuba kuti bamukwasyi wa Naboti alimwi abeenzinyina bakausa kapati akaambo kabujayi bwa Ahabu, cakutadooneka kuli mbobakawumbulizyigwa ikuzyiba kuti Jehova wakali kubwene kutalulama ooku akuti wakabweza ntaamu yeelede cakufwambaana. Nokuba boobo, kulicesya kwabo alimwi alusyomo lwabo muli Jehova kweelede kuti zyakasunkwa ciindi zintu nozyakacitika mbobatakali kuziyeeyela.\n8. Mbuti mbwaakalimvwa Ahabu kumulumbe walubeta lwa Jehova, alimwi ncinzi cakacitika?\n8 Ciindi Ahabu naakamvwa lubeta lupati lwa Jehova ilwakali kuboola, “wakazapula zisani zyakwe akusama zisani zyamasaka; mpoonya wakali kuliimya kulya alimwi wakali kulala ansi kasamide zisani zyamasaka akweenda cakuusa.” Ahabu wakalibombya! Ino ncinzi cakacitika? Jehova alimwi wakamutuma Elija kuti atole mulumbe aumbi walubeta kuzwa kulinguwe. Lino aciindi eeci, wakali mulumbe wakuti akaambo kakuti Ahabu wakalibombya kuli Leza, Jehova tanaakali kuyooleta lubeta ilwakasinsimwa muciindi ncaakali kupona. (1Bam. 21:27-29) Jehova ‘uulingula myoyo,’ wakamufwida luse Ahabu.—Tus. 17:3.\n9. Nkaambo nzi ncotunga twaamba kuti kulicesya kwakabagwasya bamukwasyi wa Naboti alimwi abeenzinyina?\n9 Ino kusala ooku kwakabajatikizya buti aabo ibakauzyi mulandu mupati ngwaakapanga Ahabu? Kusala ooku ambweni kwakasunka lusyomo lwamukwasyi wa Naboti alimwi abeenzinyina. Ikuti naa mbocakabede oobo, kulicesya nokwakabapa kuzumanana kukomba Jehova cakusyomeka, kabali masimpe kuti wakali kukonzya kululamika zintu zitaluleme. (Amubale Deuteronomo 32:3, 4.) Naboti, bana bakwe, alimwi amikwasyi yabo bayookkomana abululami bulondokede ciindi Jehova aakubusya baluleme. (Job. 14:14, 15; Joh. 5:28, 29) Kuyungizya waawo, muntu uulicesya ulizyi kabotu kuti “Leza mwini-mwini uyoobeteka milimo yoonse, kubikkilizya acintu cili coonse cisisidwe, kufwumbwa naa ncibi naa ncibotu.” (Muk. 12:14) Masimpe, ciindi Jehova nabeteka, ulatulanga-langa twaambo toonse swebo ntotutazyi. Aboobo, kulicesya kulabakwabilila bantu babombe kuntenda zyakumuuya.\n10, 11. (a) Ino muubukkale buli buti lusyomo lwesu mbolukonzya kusunkwa? (b) Ino muunzila nzi kulicesya mbokukonzya kutukwabilila?\n10 Ino inga mwacita buti ikuti naa baalu basala cintu cimwi ncomutamvwisyi naa ambweni ncomutazumini? Mucikozyanyo, ino inga mwacita buti ikuti naa nywebo naa umwi ngomumvwana limwi wanyangwa mukuli ngwaali kuyandisisya kapati? Ino mbuti kuti naa ngomukwetene limwi, mwanaanu, naa mulongwe wanu wagusyigwa mumbungano pele tiimwasalalilwa ambwaakosolwa makani? Ino mbuti kuti naa muyeeya kuti bakalubizya kumulekelela sizibi? Bukkale buli boobu bulakonzya kusunka lusyomo lwesu muli Jehova alimwi anzila mbozicitwa zintu mumbunga yakwe. Ino mbuti kulicesya mbokukonzya kumukwabilila ikuti naa mwasunkwa munzila eeyo? Atulange nzila zyobilo.\nIno inga mwacita buti ikuti baalu baambilizya cintu ncomutazumini? (Amubone muncali 10 a 11)\n11 Nzila yakusaanguna, kulicesya kuyootugwasya kuzumina kuti tatutuzyi twaambo toonse tujatikizyidwe. Tacikwe makani naa kuli ncotuzyi kujatikizya bukkale bumwi, alikke Jehova nguukonzya kuzyiba zili mumoyo wamuntu wacikozyanyo. (1Sam. 16:7) Ikukayeeya lyoonse kaambo aaka kamasimpe kuyootugwasya kuba bantu balicesya, ibazumina kulezya kwesu, alimwi ibalibambilide kucinca kujatikizya mbotukabona kaambo kamwi. Nzila yabili, kulicesya kuyootugwasya kulibombya alimwi akukkazika moyo ciindi notulindila Jehova kuti alulamike kutalulama kuli koonse. Cili buyo mbuli mbwaakaamba mwaalumi musongo iwakati: “Ziyoobeendela kabotu aabo bayoowa Leza mwini-mwini . . . , pele muntu mubi zintu tazikamweendeli kabotu pe, alimwi takavwuzyi mazuba aabuumi bwakwe.” (Muk. 8:12, 13) Masimpe, kucita zintu cakulicesya ncecikonzya kubagwasya kapati kumuuya boonse ibajatikizyidwe.—Amubale 1 Petro 5:5.\nCIKOZYANYO CIJATIKIZYA KUUPA-UPA AMESO\n12. Ino tulalanga-langa cibalo nzi, alimwi nkaambo nzi?\n12 Banakristo bamumwaanda wamyaka wakusaanguna ku Antiyokeya yaku Siriya, bakajanika mubukkale ibwakasunka kulicesya kwabo alimwi akulekelela bamwi. Atucilange-lange cibalo eeco kutegwa tubone mbocikonzya kutugwasya ikulingula mbotukubona kulekelela bamwi. Eeco cilatugwasya kubona kulekelela mbokuswaangene abululami mbwabubona Jehova.\n13, 14. Ino mwaapostolo Petro wakajisi mikuli nzi, alimwi mbuti mbwaakatondezya busicamba?\n13 Mwaapostolo Petro wakali mwaalu iwakazyibidwe kapati mumbungano ya Bunakristo. Wakali mulongwe wa Jesu alimwi wakapedwe mikuli mipati. (Mt. 16:19) Mucikozyanyo, mu 36 C.E., Petro wakaba acoolwe cakukambauka makani mabotu kuli Korneliyo amukwasyi wakwe. Eeci cakali cintu caalubazu mbwaanga Korneliyo wakali muntu Wamasi iwatakapaludwe. Ciindi Korneliyo amukwasyi wakwe nobakatambula muuya uusalala, Petro wakati: “Sena kuli muntu uukonzya kwaakasya maanzi kuti batabbapatizyigwi bantu aaba ibatambula muuya uusalala mbubonya mbuli ndiswe?”—Mil. 10:47.\n14 Mu 49 C.E., baapostolo alimwi abaalu mu Jerusalemu bakaswaangana kutegwa babandike naa cakali kuyandika kuti Bamasi ibakasanduka kuba Banakristo kabapalulwa. Kumuswaangano ooyu, Petro wakabandika cabusicamba, akubayeezya bakwesu kuti myaka misyoonto musyule, Bamasi batapaludwe bakatambula cipego camuuya uusalala. Bumboni Petro mbwaakapa oobo mbwaakalibonena ameso bwakagwasya kapati kukabunga keendelezya kamumwaanda wamyaka wakusaanguna kutegwa kasale cakucita. (Mil. 15:6-11, 13, 14, 28, 29) Tacidoonekwi kuti Banakristo Bahebrayo alimwi a Bamasi bakagwasyigwa kapati abusicamba bwa Petro kujatikizya mbwaakatupandulula twaambo. Elo kaka ceelede kuti cakali cuuba-uba kumusyoma muntu uusimide boobu kumuuya!—Heb. 13:7.\n15. Ino nkulubizya kuli buti Petro nkwaakacita ciindi naakali ku Antiyokeya yaku Siriya? (Amubone cifwanikiso icili kumatalikilo aacibalo.)\n15 Nokwakainda ciindi cisyoonto kuzwa muswaangano nowakamana mu 49 C.E, Petro wakaunka ku Antiyokeya yaku Siriya. Kali kokuya, cakulikwaya wakayanzana abakwesu Bamasi. Cakutadooneka, bakagwasyigwa akaambo kaluzyibo ndwaakajisi Petro. Pele inga tweezyeezya mbobakagambwa akutyompwa ciindi Petro cakutayeeyelwa naakacileka kulya ambabo. Bakwesu bamwi ba Juda, kubikkilizya a Barnaba, bakayungwa a Petro kucita mbubwenya. Ino ncinzi cakapa kuti mwaalu Munakristo uusimide alubizye munzila iili boobu, yalo yakali kukonzya kwaandanya bantu mumbungano? Ino ncinzi ncotukonzya kwiiya kukulubizya kwa Petro calo icikonzya kutugwasya ikuti naa mwaalu wakaamba naa kucita cintu cimwi icakatucisa?\n16. Ino Petro wakalulamikwa buti, alimwi mibuzyo nzi iikonzya kubuzyigwa?\n16 Amubale Bagalatiya 2:11-14. Petro wakacegwa mukakole kakuyoowa bantu. (Tus. 29:25) Nokuba kuti wakatondezyegwa cacigaminina kujatikizya Jehova mbwaakali kuyeeya mumakani aaya, Petro wakayoowa ncobakali kukonzya kwaamba ba Juda bamumbungano yaku Jerusalemu balo ibakapaludwe. Mwaapostolo Paulo, walo iwakaliko kumuswaangano waku Jerusalemu mu 49 C.E., wakamusikila Petro ku Antiyokeya akukuyubununa kuupaupa ameso kwakwe. (Mil. 15:12; Gal. 2:13, bupanduluzi buyungizyidwe) Ino bakali kuyoolimvwa buti Banakristo Bamasi balo ibakajatikizyigwa akutalulama nkwaakatondezya Petro? Sena bakali kuyoolekela kuti balebwe akaambo kaceeci? Sena Petro wakali kuyoonyangwa mikuli njaakajisi akaambo kakulubizya kuli boobu?\n17. Mbuti Petro mbwaakagwasyigwa kukulekelela kwa Jehova?\n17 Cakutadooneka, Petro cakulibombya wakalutobela lulayo lwakumululamika ilwakazwa kuli Paulo. Kunyina Magwalo mpaatondezya kuti wakanyangwa mikuli yakwe. Alimwi buya kumbele wakasololelwa amuuya kulemba magwalo obilo aakaba cibeela ca Bbaibbele. Cikkomanisya ncakuti, mulugwalo lwakwe lwabili, Petro wakaamba Paulo kuti “mukwesu uuyandwa.” (2Pet. 3:15) Nokuba kuti kulubizya kwa Petro kweelede kuti kwakabacisa kapati Bamasi ibakali cibeela cambungano, Jesu, silutwe wambungano wakazumanana kumubelesya. (Ef. 1:22) Aboobo basimbungano bakalijisi coolwe cakwiiya Jesu a Bausyi kwiinda mukutondezya muuya wakulekelela. Tulijisi lusyomo lwakuti, kunyina wakalilekela kuti alebwe akaambo kakulubizya kwamuntu uutalondokede.\n18. Ino muubukkale buli buti motweelede kubona bululami mbuli mbwabubona Jehova?\n18 Mbubonya mbocakabede mumwaanda wamyaka wakusaanguna, kunyina baalu balondokede mumbungano ya Bunakristo mazuba aano, “nkaambo toonse tulalubizya ziindi zinji.” (Jak. 3:2) Tulakonzya kukazumina kaambo aaka kamasimpe, pele ibuyumu-yumu buboola ciindi notujatikizyigwa cacigaminina akulezya kwamukwesu. Mubukkale buli boobo, sena andiswe tuyoobutondezya bululami bwa Jehova mbubwenya mbwacita walo? Mucikozyanyo, ino inga mwacita buti ikuti mwaalu waamba kaambo kamwi ikatondezya muuya wakusalulula? Sena muyoomfwumpulwa ikuti mwaalu cakutayeeya waamba cintu cimwi icamunyemya naa kumucisa? Muciindi cakufwambaana kwaamba kuti mukwesu ooyo taceeleli kuba mwaalu, sena cakukkazika moyo muyoolindila kuti Jesu, silutwe wambungano aalanganye makani aayo? Sena muyoosoleka canguzu ikubona bubotu mbwajisi mukwesu, ambweni kuyeeya myaka minji njaabelekela Leza cakusyomeka? Ikuti mukwesu iwakamulubizyila wazumanana kuba mwaalu naa buya akupegwa mikuli aimbi, sena muyookkomana? Kuti mwalyaaba kumulekelela, muyootondezya kuti bululami mububona mbuli mbwabubona Jehova.—Amubale Matayo 6:14, 15.\n19. Ino tweelede kukanza kucita nzi?\n19 Bantu ibayandisya bululami balangila ciindi Jehova nayoogusya kutalulama cakumaninina kwalo ikwaletwa a Saatani alimwi abweende bwakwe bwazintu oobu bubyaabi. (Is. 65:17) Kusikila leelyo eeci nociyoocitika, umwi aumwi wesu weelede kukanza kubona bululami mbuli mbwabubona Jehova kwiinda mukuzumina kuti andiswe tulalezya alimwi akuti tweelede kulekelela baabo batulubizyila.\n“Kozuzikizya Cikonke Eeco Ncookonka”\nIno Ncinzi Ciyoomana Bwaakuboola Bwami bwa Leza?\nMAKANI AABUUMI Ndikanzide Kuzumanana Kuba Sikalumamba wa Kristo\n“Mubetesi Wanyika Yoonse” Ucita Ciluzi Lyoonse\nMuuya Wanu Wakulisungula Aumutembaule Jehova!\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA April 2017\nNGAZI YAMULINDIZI—YAKWIIYA April 2017


Bakamboni ba Jehova mu Europe\nEngland: Bakwesu abacizyi camaanza obilo batambula basimuswaangano ibazwa kumasi aambi kumuswaangano wamasi\nMWEELWE WABANTU 743,421,605\nZIIYO ZYA BBAIBBELE 842,091\nKutambula Muntu Uutali Ngonguwe Kwasololela Kuciiyo ca Bbaibbele\nMuswaangano Wamasi iwakacitwa ku London, England, wakabakkomanisya kapati bantu ibakali kuboola kumuswaangano ooyo kuzwa kuzisi zimbi alimwi a Bakamboni bamucisi. Ba Andrew aba Elizabeth bakaunka kuhotela limwi ku London, kabajisi makanze aakuyakutambula basimuswaangano ibazwa kumasi aambi. Nobakabona mukaintu umwi iwakasamide kabotu mubusena butambudwa beenzu, ba Elizabeth bakaunka kuyakumwaanzya kwiinda mukumukumbata calukkomano kabayeeya kuti ngumwi wabeenzu ibakali kuboola kumuswaangano. Mukaintu ooyu wakagambwa, aboobo ba Elizabeth bakalilekelela. Bakati: “Amundijatile, ndali kuti muli umwi wabeenzu ibaboola kumuswaangano!”\nMukaintu ooyu wakabuzya kuti, “muswaangano uuli?”\nBa Elizabeth bakatondeka cikwankwani cakali mubusena imutambudwa beenzu icakajisi majwi aakutambula Bakamboni ba Jehova, mpoonya bakagambwa kumvwa mbwaakaingula mukaintu ooyu. Wakati: “Cabota! Sena ambebo ndilibonya mbuli umwi wa Bakamboni ba Jehova?”\nMumubandi wakatobela, ba Elizabeth bakazyiba kuti izina lyamukaintu ooyu ngu Vivien, kuti wakali wakucisi ca Nigeria, alimwi akuti walo aba Elizabeth bakakkalene buyo munsi-munsi. Ba Vivien bakazumina kwiiya Bbaibbele alimwi bakali kuyanda kuti abalo bana babo batalike kwiiya. Ba Andrew aba Elizabeth bakabaswaya ba Vivien kuŋanda, eelyo abalo bakabatambula kabotu. Mbobakaswaangana munzila iyatakali kuyeeyelwa mudolopo lya London kwakabasiya amizeezo ba Vivien. Ciindi ba Andrew aba Elizabeth nobakatondezya ba Vivien bbuku lyakuti Bbaibbele Ncoliyiisya, ba Vivien bakabagambya nobakaamba kuti bakalilijisi kale alimwi bakali kulibala antoomwe abana babo bone. Ba Vivien nobakamvwa kuti eeli ndebbuku libelesyegwa kusololela ciiyo ca Bbaibbele citabbadelwi, calukkomano bakaamba kuti, “Katutalika mpomunya aawa!”\nLugwalo Kuzwa Kumukwesu imu Roma\nMu November 2014, mbungano yakusaanguna yaci Roma yakatalisyigwa mu Slovakia. Kumuswaangano wabbazu iwakacitwa lino-lino aawa, basikumwaya baci Roma ibali 21 bakabbapatizyigwa. Boonse bakali kuzwa mumunzi omwe. Lya Ciibalusyo, bantu ibakajanika mumbungano yaci Roma bakali 495. Mukwesu umwi iwakabbapatizyigwa calino-lino wakalemba kuti:\nSlovakia: Bakambausi ba Bwami bobilo cakukondwa baambila mukaintu mu Roma makani mabotu\n“Ndili mu Roma waku Žehra, mu Slovakia. Kuno nkondikkala, bakuwa banji batubona kuti tuli Basimweendanzila (Gypsies), kuti tulaatombe, tulabeja alimwi akubba. Ciindi nondakaunka kucikombelo, uulanganya cikombelo wakandaambila kuti tandizulilwi nkuko, aboobo wakanditanda. Akaambo kazintu zili boobu izyakandicitikila, inga mwayeeya buyo mbondakatalika kubabona bamakuwa. Mpoonya Bakamboni ba Jehova bakanditamba kuti nduunke ku Ŋanda ya Bwami. Nondakali kuunka, imizeezo tiiyakakkalikene pe, ndakali kuyeeya kuti ndiyakutyompwa alimwi. Ndakagambwa kuti kanditananjila mu Ŋanda ya Bwami, mukuwa wakanditambula kabotu, wakandijata mumaanza akundaanzya. Nokwakali kubandikwa makani aabuleya, cakandaalila kubikkila maano. Ndakali kwiile kuyeeya buyo kuti, ‘Ino caba buti kuti boonse balandisamausya?’\n“Masiku aayo tiindakazyibona ŋonzi nkaambo ndakali kwiile kuyeeya cakacitika ku Ŋanda ya Bwami. Aboobo ndakaunka alimwi kutegwa ndisinizye naa kubota moyo kwabantu aabo nkwancobeni naa kwakali kwakulicengeezya buyo. Ciindi cabili nindakaunka, bantu boonse bakanditambula kabotu kwiinda ciindi cakusaanguna akundicita mbuli mulongwe ngobakazyibene limwi kwaciindi cilamfwu. Tiindakaleka pe kujanika kumiswaangano, mpoonya mukuya kwaciindi ndakabbapatizyigwa. Noliba leelyo nondakamana kubbapatizyigwa, bakwesu tiibakacinca, mane buya asunu bacizumanana kutondezya kuti ndilayandika kapati. Zimwi ziindi, bandipa zyakulya zibotu kwiinda nzyobalya balo! Ndiyanda kuzumanana kuba mumbunga eeyi, alimwi Jehova ngo Leza ngondiyanda kubelekela lyoonse mane kukabe kutamani.”\nMupailo Wakwaambila Bamwi Makani Mabotu Waingulwa\nMucizyi umwi wazina lyakuti Aysel wakali mulweendo mubbaasi kuzwa mudolopo lya Ganja mwakkala kuya ku Baku mucisi ca Azerbaijan. Wakapaila kuli Jehova, kumwaambila kuti wakali kuyanda kwaambaula amuntu umwi kujatikizya Bbaibbele nobali mulweendo. Nokuba kuti mucizyi Aysel wakalipedwe kale cuuno cigaminide mubbaasi, mukaintu umwi wakayanda kuti kubota mane bakkale limwi. Mucizyi ooyu wakatalika kubandika amukaintu ooyo alimwi ba Aysel bakacikonzya kunyona mubandi kuti ujatikizye Bbaibbele. Mukaintu ooyo wakaamba kuti ulamuyanda Jesu alimwi wakali kuyanda kwiiya zinji kujatikizya nguwe. Ba Aysel amukaintu ooyo bakapana manamba aafooni akulayana kuti bakaswaangane alimwi. Mukaintu ooyo wakalomba ba Aysel kuti bakamuletele Bbaibbele ikuti kacikonzyeka.\nBa Aysel nobakapiluka ku Ganja, bakamuswaya kuncito mukaintu uulya iwakatondezya luyandisisyo. Mukaintu ooyo wakaamba kuti wakajisi kabbuku kamipailo nkaakali kubala abuzuba. Mucizyi wesu wakagambwa kuzyiba kuti kabbuku kamipailo nkaakali kwaamba mukaintu ooyo nkabbuku kakuti Kulingaula Magwalo Abuzuba kamu 2013! Ciiyo ca Bbaibbele cakatalisyigwa, alimwi ba Aysel bakakkomana kapati kuti Jehova wakabapa busicamba bwakucita bukambausi bwamukwiizya.\nLugwalo Lwakulumba Kuzwa Kumwaange\nKucisi ca Spain kwakatambulwa lugwalo lwaamba kuti:\n“Cakusaanguna, ndiyanda kumulumba akaambo kamulimo ngomucita wakusikila bantu bamisyobo yoonse amulumbe wamu Bbaibbele.\n“Ndakabandika a Bakamboni ba Jehova ciindi cakusaanguna myaka iili 15 yainda ku Tiranë, mu Albania. Ndakagambwa kuti Kamboni umwi wakajisi busicamba bwakutusikila, nkaambo twakali nkamu yazigwebenga yabalombwana ibali kkumi. Kunyina wakali kusola kwaambaula andiswe, pele mukwesu ooyu wakacita oobo nokuba kuti twakajisi zilwanyo. Cakutayoowa wakatwaambila zyamu Bbaibbele. Busicamba bwakwe bwakandigambya kapati.\n“Myaka yone yainda muno mucisi ca Spain, Kamboni umwi wakandiswaya muntolongo akundipa coolwe cakuba aciiyo ca Bbaibbele. Ndakazumina, alimwi kuzwa ciindi eeco ndasanduka. Tandicili muntu sinkondo alimwi mukali pe. Kwainda myaka iili mbwiibede kuzwa ciindi nondakanjide mumapenzi. Ndamuzyiba Jehova, alimwi eeci capa kuti buumi bwangu bubote. Ndilasoleka kukkala kabotu abantu, alimwi ndali sikumwaya uutabbapatizyidwe kwaciindi ciinda kumwaka omwe lino.\n“Nokuba kuti ndili muntolongo kwamyaka iili 12 lino, myaka yone yainda ndajisi lukkomano aluumuno lwamumizeezo ndondatakajisi aciindi cimbi cili coonse. Ndilamulumba Jehova abuzuba akaambo kaceeci.\n“Mvwiki zili mbozibede zyainda ndakeebelela mavidiyo amwi aawebbusaiti ya jw.org. Vidiyo iitondezya mukwesu umwi iwakali muntolongo ku United States yakandijila mumoyo. Tandili muntu uulila-lila pe, pele ciindi nondakabona mbwaakacinca mubuumi bwakwe, ndakalila.\n“Jehova aazumanane kumulongezya nomusoleka kusikila bantu boonse kwiinda mukusandulula makani mabotu mumyaambo minji alimwi akwiinda mukuswaya bantu bali mbuli ndiswe notuli muntolongo.\n“Lino Ndilikkalikene Mumizeezo”\nBa Felicity, ibalaamyaka yakuzyalwa iili 68 ibakkala mu Sweden baamba kuti, “Mazuba oonse aaya tiindalijisi bulangizi buli boonse mubuumi alimwi ndali kwiile kucita kufwumbwa ncondiyanda, ndali kwiile kuzumanana kuyandaula luumuno lwalo ndondatakali kujana naaceya.” Akaambo kakuti tiibakakkutila anzyobakali kusyoma mucikombelo ca Katolika, bakatalika kulanga-langa mizeezo yiindene-indene yazikombelo, mpoonya kumamanino bakatalika kulowa akusonda.\nAkaambo kakuti bakabona kuti buumi bwabo bunyina mpindu, bakalityompedwe kapati cakunga bakayeeya kuti balijaye buyo. “Kandilila, ndakoomba ikulomba Leza kuti andaambile ncaakali kuyanda kuti ndicite. Nokwakainda mvwiki zyobilo, ndakamvwa uukonkomona kumulyango. Nindakajalula, ndakajana mulombwana iwakali kumweta-mweta, mpoonya wakandibuzya naa ndakali kuyanda kuswiilila Jwi lya Leza. Mumoyo ndakati, ‘Peepe kaka, Leza, tiindali kukulomba ceeci pe—ikutali Bakamboni ba Jehova!’”\nIcakafwambaana kuboola mumizeezo yamukaintu ooyu nkujala cijazyo, nokuba boobo wakaswiilila akuzumina kwiiya Bbaibbele mubbuku lya Bbaibbele Ncoliyiisya. Waamba kuti, “Bbuku eeli lyakandipa kulibona munzila imbi Bbaibbele.” Ba Felicity bakabbapatizyigwa ku Sweden aamuswaangano wacooko wamu 2014. Lino baamba kuti: “Eeci ncondakali kuyandaula mubuumi bwangu boonse. Lino ndilikkalikene mumizeezo.”


Johane 10 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21\n10 “Ncobeni ndimwaambila kuti, Ooyo uutanjili mucaanda cambelele kwiinda kumulyango, pele uutanta akunjilila kumbi, muntu ooyo mubbi alimwi ngusikusaala. 2 Pele ooyo uunjilila kumulyango ngomweembezi wambelele. 3 Imulindizi wamulyango ulamujalwida, eelyo imbelele zilaliswiilila jwi lyakwe alimwi wiita mbelele zyakwe mazyina akuzisolweda kuya anze. 4 Naagusya mbelele zyakwe zyoonse, ulazisolweda, eelyo zilamutobela nkaambo zililizyi jwi lyakwe. 5 Imweenzu kunyina nozimutobela naaceya, pele zilamutija nkaambo tazilizyi ijwi lyabeenzu.” 6 Jesu wakabaambila maambilambali aaya; pele tiibakazyiba ncozyakali kwaamba zyintu eezyi nzyaakali kubaambila. 7 Aboobo Jesu wakaamba alimwi kuti: “Ncobeni ndimwaambila kuti, Ndili mulyango wambelele. 8 Boonse ibakaboola mubusena bwangu kabalyaamba kuti ndime, mbabbi alimwi mbaasikusaala; pele mbelele tiizyakabaswiilila. 9 Ndili mulyango; kufwumbwa uunjila kwiinda mulindime uyoofwutulwa, alimwi unoonjila akuzwa akujana macelelo. 10 Mubbi tabooli buyo, pele uboolela kubba, kujaya akunyonyoona. Ndakaboolela kuti zibe abuumi akupona buumi butamani. 11 Ndili mweembezi mubotu; mweembezi mubotu utuulila mbelele buumi bwakwe. 12 Imubelesi sikuvwozyegwa buyo mali, uutali mweembezi alimwi uutali mukamwini mbelele, abona umpe kaboola ulazisiya mbelele akutija—eelyo umpe ulaziluma akuzimwaya— 13 nkaambo mubelesi sikuvwozyegwa buyo mali alimwi takwe makani ambelele. 14 Ndili mweembezi mubotu alimwi mbelele zyangu ndilizizyi alimwi azyalo zilindizyi, 15 mbubonya Taata mbwandizyi andime mbondimuzyi Taata; alimwi ndituulila mbelele buumi bwangu. 16 “Alimwi ndilijisi mbelele zimbi izitali zyamucaanda ecino; azyalo eezyo ndeelede kuzileta alimwi ziyooswiilila jwi lyangu, eelyo ziyooba itanga lyomwe alimwi zinooli amweembezi omwe. 17 Eeci ncandiyandila Taata, nkaambo ndituula buumi bwangu kutegwa ndikabutambule alimwi. 18 Kunyina muntu wandinyanga mbubo, pele ndime ndemwini ndalisungula kubutuula. Ndilijisi nguzu zyakubutuula anguzu zyakubutambula alimwi. Malailile aaya ndakaatambula kuli Taata.” 19 Kwakaba kwaandaana alimwi akati kaba Juda akaambo kamajwi aaya. 20 Bunji bwabo bakali kwaamba kuti: “Unjidwe daimona alimwi ulisondokede. Nkaambo nzi ncomumuswiilila?” 21 Bamwi bakali kwaamba kuti: “Aaya taali majwi aamuntu uunjidwe daimona. Sena daimona lilakonzya kujalula meso aabantu boofwu?” 22 Aciindi eeco pobwe lyakwaaba tempele lyakacitika mu Jelusalemu. Cakali ciindi camupeyo, 23 alimwi Jesu wakali kweenda mutempele mukkoce lya Solomoni. 24 Aboobo ba Juda bakamuzinguluka akutalika kumwaambila kuti: “Ino ulatupa kuzumbauzya kwaciindi cilamfwu buti? Ikuti koli ndonduwe Kilisito, kotwaambila cakutainda mumbali.” 25 Jesu wakabaingula kuti: “Ndamwaambila kale, pele tamusyomi pe. Imilimo njondicita muzyina lya Taata, njiipa bumboni kujatikizya ndime. 26 Pele tamusyomi pe nkaambo tamuli mbelele zyangu. 27 Imbelele zyangu zilaliswiilila ijwi lyangu, ndilizizyi alimwi zilanditobela. 28 Ndizipa buumi butamani, aboobo kunyina noziyoonyonyoonwa limbi, alimwi kunyina uuyoozikwempa mujanza lyangu. 29 Ncaandipa Taata ncintu cipati kwiinda zyintu zyoonse, alimwi kunyina uunga wazikwempa mujanza lya Taata. 30 Mebo a Taata tuli bamwi.” 31 Iba Juda bakabweza mabwe alimwi kuti bamupwaye. 32 Jesu wakati kuli mbabo: “Ndakamutondezya milimo mibotu minji iizwa kuli Taata. Mulimo nzi akati kayeeyi ngomuyanda kundipwayila mabwe?” 33 Iba Juda bakamwiingula kuti: “Tuyanda kukupwaya mabwe ikutali akaambo kamulimo mubotu, pele akaambo kakutukila Leza, nkaambo yebo nokuba kuti uli muntu uulya maila, ulibikka kuba leza.” 34 Jesu wakabaingula kuti: “Sena takulembedwe mu Mulawo wanu kuti, ‘Ndakaamba kuti: “Muli baleza”’? 35 Ikuti aabo jwi lya Leza mbolyakapa mulandu wakabaita kuti ‘baleza,’ alimwi Magwalo taakonzyi kuba aabuyo, 36 sena mebo nendakasalazyigwa akutumwa a Taata munyika mundaambila kuti, ‘Utukila Leza,’ akaambo kakuti ndaamba kuti, Ndili Mwana wa Leza? 37 Ikuti tandiciti milimo ya Taata, mutandisyomi pe. 38 Pele ikuti kandicita njiyo, nokuba kuti tamundisyomi, amusyome milimo kutegwa muzyibe akuzumanana kuzyiba kuti mebo a Taata tulikamantene.” 39 Aboobo bakasola kumujata alimwi; pele wakatijila nkobatakali kukonzya kusika. 40 Aboobo wakaunka alimwi mutala lya Jodano kubusena nkwaakali kubbapatizyila Johane kusaanguna, akuyookkala ooko. 41 Alimwi bantu banji bakaunka kulinguwe akutalika kwaamba kuti: “Johane masimpe kunyina naakacita citondezyo nociba comwe, pele zyintu zyoonse nzyaakaamba Johane kujatikizya muntu ooyu zyakali zyamasimpe.” 42 Alimwi ooko banji bakamusyoma.


“Utakankami, Nkaambo Ndime Leza Wako”—Isaya 41:10 | Ngaziyakulinda Yakwiiya\n“Utayoowi, nkaambo ndili ayebo. Utakankami, nkaambo ndime Leza wako. Njookuyumya, njookugwasya.”—IS. 41:10.\nLWIIMBO 7 Jehova Onguzu Zyesu\n1-2. (a) Majwi aali muli Isaya 41:10 akamugwasya biyeni muchizi Yoshiko? (b) Jehova wakaalondweda kuti agwasye bani majwi aaya?\nMUCHIZI uusyomeka uutegwa Yoshiko wakabuzigwa majwi aayoosya. Dokotela wakamubuzya kuti wakali wasyaalilwa amyeezi miche kuti kachipona. Muchizi ooyu wakachita biyeni? Wakayeeya lugwalo ndwaakali kuyandisya, Isaya 41:10. (Bala.) Yoshiko taakakataazikana loko pe mpawo wakabuzya dokotela kuti taakali kuyoowa pe nkaambo Jehova wakamujisi kuboko. * Majwi aawumbulizya aajanika mulugwalo oolu akamugwasya muchizi ooyu kuti asyome Jehova amoyo woonse. Lugwalo oolu lulakonzya kutugwasya andiswe chiindi nitulwana amasunko. Kuti tumvwisisisye mbulukonzya kutugwasya lugwalo oolu, atulange-lange kuti nkamboonzi Leza naakabuzya Isaya kuti alembe majwi aaya.\n2 Kumasaangunino, Jehova wakabuzya Isaya kuti alembe majwi aayo kuti awumbulizye maJuda bakali kuyootolwa mubuzike kuBbabbiloni. Jehova wakazumizya kuti majwi aaya alondolwe kutali kuti agwasye maJuda bakali mubuzike luzutu pesi akuti agwasye bakombi bakwe boonse kuzwa muchiindi eecho. (Is. 40:8; Rom. 15:4) Tulikupona ‘muzyiindi zikataazya,’ nkinkaako, tuyanda kusungwaazigwa amajwi aajanika mubbuku lyaIsaya.—2 Tim. 3:1.\n3. (a) Nziizili zisyomezyo zijanika muli Isaya 41:10, lugwalo lwakasalwa kuti lube lwamunyaka wamu2019? (b) Nkamboonzi nituziyanda zisyomezyo eezi?\n3 Muchiiyo eechi, tulalanga-langa zisyomezyo zyaJehova zitatu zipa kuti tube aalusyomo lusimide zili muli Isaya 41:10: (1) Jehova unooli aandiswe, (2) nguLeza wesu akuti (3) unootugwasya. Tulaziyanda zisyomezyo * eezi nkaambo mbuuli Yoshiko, tuswaana masunko mubuumi. Alubo tulwana aamapenzi azintu zibi zichitika munyika. Bamwi bakombima balikulisimya kukupenzegwa amfulumende zili aalunya. Atulange-lange zisyomezyo eezi zitatu chimwi achimwi.\n4. (a) Nchiichili chisyomezyo chakusaanguna nchitutalange-lange? (Langa makani aamunsi.) (b) Jehova utondeezya biyeni kuti ulaandaba andiswe? (c) Majwi aaLeza apa kuti ulimvwe biyeni?\n4 Jehova usaanguna aachisyomezyo chakuti: “Utayoowi, nkaambo ndili ayebo.” * Jehova utondeezya kuti ulaandiswe kwiinda mukututondeezya kuti ulaandaba andiswe muzintu zyoonse. Atubone mbatondeezya kuti ulaandaba andiswe naamba kuti: ‘Wakayandika mumeso aangu, wakalemekwa alubo ndakakuyanda.’ (Is. 43:4) Taakwe chintu chikonzya kukasya Jehova kuti atatondeezyi luyando kubantu bamukomba alubo luyando lwakwe lutamani talukazungaanisigwi pe. (Is. 54:10) Luyando lwakwe abweenzuma mbutuli aabo anguwe zipa kuti tutayoowi. Unootukwabilila mbuuli mbaakakwabilila mweenzinyina Abramu (Abrahamu). Jehova wakamubuzya kuti: “Utayoowi, Abramu; ndime intobo yako.”—Matl. 15:1.\nKwiinda mukugwasigwa aJehova, tulakonzya kwiinda mumapenzi ngituswaana aali mbuuli milonga naakuti mulilo (Langa fuka 5-6) *\n5, 6. (a) Tuzi biyeni kuti Jehova ulayanda kutugwasya nituli mumasunko? (b) Nchiichili chiiyo nchitujana kuzwa kuchikozyano chaYoshiko?\n5 Tulizi kuti Jehova ulayanda kutugwasya mumasunko ngaswaana umwi awumwi nkaambo usyomezya bakombi bakwe kuti: “Ciindi noinda akati kamaanzi, njooba ayebo. Noinda akati kamilonga, tiikooyookutola. Noenda mukati kamulilo, tokooyoopya pe, amabangabanga taakooyookutenta.” (Is. 43:2) Majwi aaya ambaanzi?\n6 Jehova tatusyomezyi kuti ulaagwisya mapenzi ngituswaana mubuumi pesi takazumizyi “milonga” yamapenzi kuti itutole naakuti masunko aali mbuuli ‘mabanga-banga aamulilo’ kuti atukachizye kumukomba amoyo woonse. Utusyomezya kuti unooli aandiswe akutugwasya kuti ‘twiinde’ mumapenzi aayo. Jehova uyoochitaanzi? Uyootugwasya kuti tutayoowi kuchitila kuti tukkale katusyomeka nikuba chiindi nitwaba muchiimo chipa kuti tufwe. (Is. 41:13) Muchizi Yoshiko waambwa kumasaangunino, wakabona kuti makani aaya ngachoonzyo. Mwana wamuchizi ooyu musimbi wakati: “Twakagamba kubona baama mbubakalyiibide. Twakabona kuti Jehova nguwe wakabapede luumuno lwamumoyo. Kusika mubuzuba mbubakafwa, baama bakali kubuzya manesi abamwi bachiswa atala Jehova azisyomezyo zyakwe.” Chikozyano chaYoshiko chituyiisyaanzi? Kuti andiswe twachisyoma chisyomezyo chaLeza chakuti “njooba ayebo,” tatukayoowi alubo tuyooba aamanguzu aakulwana masunko ngituswaana.\n“NDIME LEZA WAKO”\n7-8. (a) Nchiichili chisyomezyo chachibili nchitutalange-lange alubo chambaanzi? (b) Nkamboonzi Jehova naakabuzya maJuda bakali mubuzike kuti: ‘Mutakankami’? (c) Ngaali majwi aajanika muli Isaya 46:3, 4, aakagwasya bakombi baLeza kuti batayoowi?\n7 Atumvwe chisyomezyo chachibili chijanika mubbuku lyaIsaya chakuti: “Utakankami, nkaambo ndime Leza wako.” Majwi aaya aali atala akukankama aambaanzi? Mulugwalo oolu, bbala lyachiHebbrayo lyakasandululwa kuti “utakankami,” lyaamba kucheba musule akaambo kakuyoowa chimwi chintu naakuti umwi muntu uukonzya kukuchisa naakuti kulanga-langa mumbali akaambo kakuyoowa chimwi chintu.\n8 Nkamboonzi Jehova naakabuzizye maJuda bakali kuyooba mubuzike kuBbabbiloni kuti ‘batakankami’? Nkaambo wakalizi kuti bantu bamuchisi eecho bakali kuyooyoowa. Niinzi chakali kuyoopa kuti bayoowe? Kumamanino aaminyaka iili 70 maJuda kabali mubuzike, bantu bakuBbabbiloni bakali kuyoolwanwa amasoja bamaMede amaPersiya bakali aamanguzu. Jehova wakali kuyoobelesya masoja aaba kuti baangunune bakombi bakwe mubuzike kuBbabbiloni. (Is. 41:2-4) Chiindi bantu bakuBbabbiloni abazisi zimwi nibakabona kuti basinkondonyina bazabuza, bakeezya kusimisyania kwiinda mukubuzyania kuti: “Koyuma.” Bakalipangila baleza biingi kabayeeya kuti bakali kuyoobakwabilila. (Is. 41:5-7) Majwi aaJehova akalembedwe aaIsaya akatontozya myoyo yamaJuda nibakali mubuzike. Wakababuzizye kuti: ‘Pesi iwe, O Israyeli [kusiyana azisi zikuzyungulukide] mulanda wangu, . . . Utakankami, nkaambo ndime Leza wako.’ (Is. 41:8-10) Jehova wakaamba kuti: “Ndime Leza wako.” Kwiinda mumajwi aaya, Jehova wakali kugwasya bakombi bakwe basyomeka kuti taakabalubide pe akuti wakachili Leza wabo akuti bakachili bantu bakwe. Wakababuzya kuti: ‘Ndiyoomunyampula alubo ndiyoomuvuna.’ Majwi aaya aasungwaazya akabasimya maJuda bakali mubuzike.—Bala Isaya 46:3, 4.\n9-10. Nkamboonzi nituteelede kuyoowa? Amba chikozyano.\n9 Mazubaano, bantu biingi munyika balikukataazikana kwiinda chiindi nkaambo zintu zilikwiindilila kubija. Andiswe zintu eezi zilatuchitikila. Pesi tatweelede kuyoowa zyiindilide pe. Jehova utubuzya kuti: “Ndime Leza wako.” Nkamboonzi majwi aaya naatupa kuti tukkale katutayoowi?\n10 Atulange-lange chikozyano eechi: Jim aBen bali mundeke iilikutontwa aaguwo pati. Chiindi ndeke niyatalika kutolwa aluuwo kiitacheendi kabotu, sikweenzya ndeke wati: “Amusunge mabbanti. Mutuyabweenda lino kuli guwo.” Jim watalika kukataazikana loko. Pesi sikweenzya ndeke wayungizya kuti: “Mutakataazikani pe. Ndime ndilikwaamba.” Kuzwa waawo, Jim watikinia mutwe mpawo wati, “Ulikwaamba choonzyo na muntu ooyu?” Pesi wabona kuti Ben ulilyiibide, talikukataazikana pe. Jim wabuzya Ben kuti: “Nkamboonzi nulyiibide oobu?” Ben kalikuseka-seka wati: “Nkaambo ndilimwizi muntu ooyu ulikweenzya ndeke. NguNdeende!” Mpawo Ben wati: “Leka ndikubuzye zyiingi atala aNdeende. Ndiyeeya kuti wamuziba akuziba mbayenzya ndeke, tukooyoowa pe.”\n11. Chikozyano chili atala aBen aJim chituyiisyaanzi?\n11 Twiiyaanzi kuchikozyano eechi? Mbuuli Ben, tatukataazikani zyiindilide nkaambo tumuzi kabotu Taateesu uuli kujulu, Jehova. Tulizi kuti uyootugwasya kuti tulisimye kubuyumu-yumu mbutuswaana buli mbuuli guwo mumazubaano aakumamanino aabweende oobu bwazintu. (Is. 35:4) Tusyoma Jehova alubo kuchita oobo kutugwasya kuti tubatame nikuba kuti bantu biingi munyika baliyoowede. (Is. 30:15) Tuchita mbuuli Ben chiindi nitubuzya bamwi twaambo tutugwasya kuti tusyome Leza. Kuchita oobo kuyoopa kuti ambabo basyome kuti Jehova unoobagwasya kumasunko woonse ngibaswaana.\n“NJOOKUYUMYA, [ALUBO] NJOOKUGWASYA”\n12. (a) Nchiichili chisyomezyo chachitatu nchitutalange-lange? (b) Majwi aakuti “kuboko” kwaJehova atuyeezyaanzi?\n12 Atulange-lange chisyomezyo chachitatu chijanika muli Isaya chakuti: “Njookuyumya, njookugwasya.” Isaya wakali wapandulula kale nzila Jehova mbaakali kuyoobasimya bantu bakwe naakati: “Jehova uleza anguzu. Kuboko kwakwe nkokumweendelezezya.” (Is. 40:10) Chiindi chiingi, Bbayibbele libelesya bbala lyakuti “kuboko” kutondeezya manguzu. Nkinkaako, majwi aakuti: “Kuboko kwakwe nkokumweendelezezya” atuyeezya kuti Jehova, Mwaami ulaamanguzu. Wakabelesya manguzu aakwe miingi kugwasya akukwabilila bakombi bakwe bachiindi alubo mazubaano ulikwiinkilila kunembo kasimya akukwabilila bakombi bakwe bamusyoma.—Dt. 1:30, 31; Is. 43:10.\nTaakwe chilwanisyo chiyoozwidilila kulwana kuboko kwaJehova kutukwabilila kuli aamanguzu (Langa fuka 12-16) *\n13. (a) Ndiilili loko Jehova natusyomezya kuti uyootusimya? (b) Ngaali malayilile Jehova ngatupa aapa kuti tulisimye akuti tube aalusyomo?\n13 Kapati chiindi basinkondoma nibatupenzya, Jehova utusyomezya kuti ulachizuzikizya chisyomezyo chakwe chakuti: “Njookuyumya.” Muli zimwi zisi mazubaano, basikutukazya balikubeleka changuzu kuti bakasye mulimu wesu wakukambawuka naakuti kukasya mbunga yesu. Nikuba boobo, tatukataazikani zyiindilide pe. Jehova utupa malayilile aatugwasya kuti tulisimye akuti tube aalusyomo. Utusyomezya kuti: ‘Taakwe chilwanisyo chipangilwa kulwana nduwe chiyoozwidilila.’ (Is. 54:17, NW) Majwi aaya atuyeezya twaambo tutatu tuyandikana loko.\n14. Nkamboonzi nitutagambi kuti basinkondonyina baLeza balatulwana?\n14 Kaambo kakusaanguna nkakuti, mbutuli batobeli baKristu, tulangilila kuti bantu banootuzonda. (Mt. 10:22) Jesu wakaambilizya kuti basikwiiya bakwe bakali kuyoopenzegwa zyiindilide kumazuba aakumamanino. (Mt. 24:9; Joh. 15:20) Kaambo kachibili nkakuti, businsimi bwaIsaya bwakaamba kuti basinkondoma bayootuchitila zyiingi kutali kutuzonda luzutu nkaambo bayoobelesya zilwanisyo zisiyene-siyene kutulwana. Zilwanisyo eezyo ziswaanizya, kwaamba makani aakubeja kabayanda kuti bantu baasyome, kutubejelezya akutupenzya chalunya. (Mt. 5:11, NW) Jehova takabakasyi pe basinkondoma kuti babelesye zibelesyo zyabo kutulwana. (Ef. 6:12; Ciy. 12:17) Pesi tatweelede kuyoowa pe. Nkamboonzi?\n15-16. (a) Nkaakali kaambo kachitatu nkitweelede kuyeeya alubo majwi aali muli Isaya 25:4, 5 ayendelana biyeni akaambo aaka? (b) Majwi aali muli Isaya 41:11, 12, apandulula kuti niinzi ziyoochitikila bantu batulwana?\n15 Atulange-lange kaambo kachitatu nkitweelede kuyeeya. Jehova wakati ‘Taakwe chilwanisyo’ chibelesegwa kulwana ndiswe ‘chiyoozwidilila.’ Mbuuli muduli mbuutukwabilila kumvula ilaaguwo pati, Jehova ulatukwabilila ‘kubukali bwabantu balaalunya.’ (Bala Isaya 25:4, 5.) Basinkondoma tabakazwidilili pe kutunyonyoona chakumaninina.—Is. 65:17.\n16 Kuyungizya waawo, Jehova ulalusimya lusyomo lwesu kwiinda mukutupandulwida mpindu nzibabambilidwe bantu ‘batunyemena.’ (Bala Isaya 41:11, 12.) Nikuba kuti basinkondoma beezya biyeni kutulwana naakuti nkondo yayuma biyeni, mpindu njibayoojana njimwi biyo: Basinkondonyina babantu baLeza “bayooba cintu buyo, bayoonyonyooka.”\nMBUTUKONZYA KUSYOMA JEHOVA AMOYO WOONSE\nTulakonzya kusyoma Jehova amoyo woonse kwiinda mukubala makani aali atala anguwe muBbayibbele chiindi choonse (Langa fuka 17-18) *\n17-18. (a) Kubala Bbayibbele kutugwasya biyeni kuti tusyome Leza? Amba chikozyano. (b) Kutugwasya biyeni kuyeeyesesya atala alugwalo lwamunyaka wamu2019?\n17 Tulakonzya kusyoma Jehova amoyo woonse kwiinda mukumuziba kabotu. Nzila iimwi luzutu njitukonzya kumuziba kabotu Leza, nkubala Bbayibbele akuyeeyesesya nzitwali kubala. Bbayibbele lili aamakani aachoonzyo aatondeezya Jehova mbaakakwabilila bakombi bakwe bachiindi. Makani aaya apa kuti tube aachoonzyo chakuti unootukwabilila.\n18 Atulange-lange chikozyano chibotu Isaya nchaakabelesya naakali kupandulula Jehova mbatukwabilila. Wakati Jehova, mweembezi mpawo bakombi bakwe nimbelele. Isaya wakati Jehova: “Ulabunganya twana [twambelele] akuboko kwakwe, ulatukumbatila akaango kakwe.” (Is. 40:11) Chiindi nitubona nzila Jehova mbatukumbatila amaboko aakwe, tulimvwa katukwabilidwe alubo katulyiibide. Kuti tukkale katubateme chiindi nituli mumapenzi, muzike uuchenjede alubo uusyomeka wakasala Isaya 41:10 yaamba kuti “Utakankami, nkaambo ndime Leza wako,” kuti lube lugwalo lwamunyaka wamu2019. Yeeyesesya atala amajwi aaya aasungwaazya. Ayookusimya waakuswaana mapenzi kunembo.\nMAJWI AATOBELA JEHOVA NGAAKATUSYOMEZYA ATUSIMYA BIYENI?\n“Ndime Leza wako.”\n“Njookuyumya [alubo] njookugwasya.”\nLWIIMBO 38 Uyoomuyumya\n^ par 5 Lugwalo lwakasalwa kuti lube lwamunyaka wamu2019 lulaatwaambo tutatu tutugwasya kuti tukkale katubateme nikuba zintu zibi nizyachitika munyika naakuti mubuumi bwesu. Muchiiyo eechi, tulalanga-langa twaambo ootu mbututugwasya kuti tutakataazikani loko akuti tusyome Jehova. Yeeyesesya atala alugwalo lwamunyaka. Luzibe amutwe kuti kukonzya. Kuchita oobo kuyookugwasya kuti ulisimye kubuyumu-yumu mbuyooswaana kunembo.\n^ par 1 Langa Ngaziyakulinda yaChikuwa yamuJuly 2016, peji 18.\n^ par 3 BUPANDULUZI BWAMABALA: Chisyomezyo makani aachoonzyo aatondeezya kuti chimwi chintu chizoochitika nikuba kuti kwaba biyeni. Zisyomezyo Jehova nzyatupa zitugwasya kuti tutakataazikani loko atala abuyumu-yumu mbutuswaana mubuumi.\n^ par 4 Bbala lyakuti “Utayoowi” lyaambidwe tutatu muli Isaya 41:10, 13, 14. Mumavesi aaya, kubelesedwe mabala aakuti “ndime” aliti “mebo” (kwaamba Jehova). Nkamboonzi Jehova naakazulwida Isaya kuti abelesye mabala aaya kwaziindi zyiingi? Wakachitila kuti atondeezye kuti tulakonzya kukuzunda kuyoowa kuti twamusyoma amoyo woonse.\n^ par 52 BUPANDULUZI BWAZIFANIKISYO: Bamumpuli balikuswaana masunko kumulimu, kuchiswa, kukukambawuka akuchikolo.\n^ par 54 BUPANDULUZI BWAZIFANIKISYO: Bakamboni balikuchita muswaangano chakusisikizya mung’anda mpawo bajatwa amapulisa pesi tabayoowede pe.\n^ par 56 BUPANDULUZI BWAZIFANIKISYO: Kukomba kwaMpuli kuchitwa chiindi choonse kutugwasya kuti tulisimye.


Makani aamu Bbaibbele: Kunununwa mu Ijipiti Kusikila ku Mwami Mutaanzi wa Isilayeli - Kkeyala yaa Intaneti ya Bakamboni ba Jehova\nMusa wakabasololela bana Isilayeli kuzwa mubuzike mu Ijipiti kuya kucilundu ca Sinai ooko Leza nkwaakabapeda milawo yakwe. Kumane, Musa wakatuma basikutwela bali 12 kwaakulanga-langa nyika ya Kenani. Pele bali 10 bakaleta makani mabi. Bakapa kuti bantu batalike kuyeeya kujokela ku Ijipiti. Akaambo kakubula lusyomo, Leza wakabasubula bana Isilayeli kwiinda mukubapa kuti kabaile kwiingaila kwamyaka iili 40 munkanda.\nKumamanino, Josyuwa wakasalwa kusololela bana Isilayeli akubanjizya munyika ya Kenani. Kutegwa bakonzye kubweza nyika eeyo, Jehova wakacita maleele. Wakapa kuti Mulonga wa Jodano uleke kweenda, bwaanda bwa Jeliko buwe, akwiima kwazuba buzuba boonse. Nikwakainda myaka iili cisambomwe, bana Kenani bakanyangwa nyika.\nIkutalikila kuli Josyuwa, cisi ca Isilayeli cakalelwa kwamyaka iili 356 ababetesi. Mbanji bantu mbotulaaiye kubikkilizya a Bbalaki, Gidiyoni, Jefita, Samisoni a Samuyele. Alimwi tulabala bamakaintu mbuli Lahabu, Debola, Jaeli, Naomi a Delila. Antoomwe, Cibeela CATATU cilaamba zintu zyakacitika mumyaka iili 396.


Baroma 2 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16\n2 Aboobo unyina cilitamizyo pe, yebo omuntu oobeteka bamwi, kunyina makani naa nduwe ni; nkaambo mumakani ngobeteka bamwi ulipa mulandu omwini, mbokunga yebo oobeteka bamwi ucita zyintu nzizyonya eezyo nzyobetekela bamwi. 2 Lino tulizyi kuti lubeta lwa Leza ilweendelana akasimpe lulabasikila bantu bacita zyintu zili boobu. 3 Pele yebo omuntu, sena uyeeya kuti akaambo kakuti ulababeteka aabo bacita zyintu zili boobo, yebo uyooloboka lubeta lwa Leza nokuba kuti ucita zyintu nzizyonya eezyo? 4 Naa sena uubaula bupati bwaluzyalo lwa Leza, bwalweetelelo abwakukkazyika moyo kwakwe akaambo kakuti tozyi kuti Leza muluzyalo lwakwe uyanda kukusololela kukweempwa? 5 Pele akaambo kabusicinguni bwako akuteempwa kwamoyo wako, uliyobweda bukali mubuzuba bwabukali abwakuyubununwa kwalubeta lwa Leza lululeme. 6 Lino uyoopilusizya umwi aumwi kweelana amilimo yakwe: 7 uyoobapa buumi butamani aabo bayandaula bulemu, kulemekwa alimwi akutafwa kwiinda mukuliyumya mumulimo mubotu; 8 pele aabo bakazya alimwi ibataswiilili kasimpe, pele ibatobela kutalulama bayoosikilwa bukali alunyemo. 9 Kuyooba mapenzi amakatazyo kubantu boonse bacita zyintu zibi, kusaanguna ba Juda mpoonya ba Giliki; 10 pele boonse bacita zibotu bayoolumbaizyigwa, bayoopegwa bulemu aluumuno, kusaanguna ba Juda mpoonya ba Giliki. 11 Nkaambo Leza unyina lusalululo pe. 12 Boonse aabo ibakabisya kabatajisi mulawo bayoonyonyoonwa kakunyina mulawo; pele boonse aabo ibakabisya kabajisi mulawo bayoobetekwa amulawo ngoonya ooyo. 13 Nkaambo aabo ibamvwa mulawo tabasyi mbabaluleme kuli Leza, pele aabo bautobela mulawo bayooambwa kuti mbalulami. 14 Nkaambo lyoonse bantu bamasi ibatajisi mulawo nobacita zyintu zyaambwa mumulawo, aaba bantu nokuba kuti tabajisi mulawo, baba ngomulawo beni. 15 Aaba mbambabo ibatondezya kuti injiisyo zyamumulawo zililembedwe mumyoyo yabo, eelyo manjezyeezya aabo naapa bumboni antoomwe ambabo, aboobo mumizeezo yabo beni balapegwa mulandu nokuba kutajaninwa mulandu. 16 Eezyi ziyoocitika mubuzuba oobo Leza kwiinda muli Kilisito Jesu aakubeteka bantu kujatikizya zyintu zyamaseseke nzyobayeeya akucita, kweelena amakani mabotu ngondaambilizya. 17 Lino ikuti naa uli mu Juda wazyina buyo alimwi usyoma mulawo akulilumbaizya muli Leza, 18 alimwi ulizyi nzyayanda akucikonzya kusala zyintu ziyandika kapati nkaambo ulayiisyigwa mulomo mpande mu Mulawo; 19 alimwi ulisinizyide kuti uli musololi waboofwu, imumuni kuli baabo ibali mumudima, 20 mulayi wabafwubafwuba, mwiiyi wabana alimwi oomvwisya zyintu ziyandika kujatikizya luzyibo akasimpe ka Leza izili mu Mulawo— 21 pele sena yebo ooyiisya umbi, toliyiisyi omwini? Yebo ookambauka kuti “Utabbi,” sena yebo ulabba? 22 Ye-bo ooamba kuti “Utaciti bumambe,” sena yebo ulacita bumambe? Yebo oosesemwa mituni, sena ulabba ziyobwedwe mumatempele? 23 Yebo oolilumbaizya mumulawo, sena ulamusampaula Leza kwiinda mukusotoka Mulawo kwako? 24 Nkaambo “izyina lya Leza lilasampaulwa akati kabamasi akaambo kandinywe”; mbubonya mbokulembedwe. 25 Ibupalule bugwasya buyo ikuti kotobela mulawo; pele ikuti koli sikusotoka mulawo, bupalule bwako tabucikwe mpindu, buli buyo mbuli kutapalulwa. 26 Aboobo, ikuti muntu uutapalwidwe katobela zyeelelo ziluleme zya Mulawo, sena ikutapalulwa kwakwe takukabonwi kuba bupalule? 27 Eelyo kwiinda mukutobela Mulawo imuntu uutapalwidwe kumubili uyookubeteka yebo oosotoka Mulawo nokuba kuti uluujisi Mulawo uulembedwe alimwi ulipalwidwe. 28 Nkaambo kuba mu Juda mwini-mwini takujatikizyi ciwa pe, alimwi kupalulwa kwakwe takuli amubili wakwe pe. 29 Pele mu Juda mwini-mwini ngooyo uuli boobo mumoyo, alimwi bupalule bwakwe mbwamumoyo kwiinda mumuuya ikutali bwamumulawo. Imuntu ooyo talumbaizyigwi abantu pe, pele a Leza.


Sinsimuka! | No. 2 2016\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nKUBUZYA-BUZYA | YAN-DER HSUUW\nSYAAZIBWENE Yan-Der Hsuuw ngwalupati-pati mumakani aakuvwuntauzya nsalalila ku Taiwan’s National Pingtung University of Science and Technology. Kaindi awalo wakali kusyoma munjiisyo yakusanduka kwazintu, pele naakaba syaazibwene mubuvwuntauzi bwasayaansi, wakacinca mbwaakali kuyeeya. Wakapandulula cakamupa kucita boobo kubalembi ba Sinsimuka!\nNdakazyalwa mu 1966 alimwi ndakakomenena mu Taiwan. Bazyali bangu bakali kunjila cikombelo ca Tao alimwi acaci Buddha. Nokuba kuti twakali kukomba bamasyaanene alimwi akupaila kuzibumbwa, kunyina notwakali kusyoma kuti kuli Mulengi.\nNkaambo nzi ncomwakasalila lwiiyo lwazilenge zipona (biology)?\nKandicili mwana, ndakali kubabikkila maano banyama bavwubwa alimwi ndakali kuyanda kwiiya mbondikonzya kubasilika alimwi akusilika bantu. Kwaciindi cili mbocibede, ndakaiya busilisi bwabanyama mpoonya mukuya kwaciindi ndakaiya makani aajatikizya nsalalila—lwiiyo ndondakali kuyeeya kuti alwalo lulakonzya kundigwasya kuzyiba buumi mbobwakatalika.\nAciindi eeco mwakali kusyoma munjiisyo yakusanduka kwazintu. Amutwaambile, ino nkaambo nzi?\nBasyaazibwene kucikolo caku yunivesiti bakali kutuyiisya njiisyo yakusanduka, bakali kutwaambila kuti kuli bumboni buliko businizya makani aaya. Aboobo ndakabasyoma.\nNcinzi cakapa kuti mutalike kubala Bbaibbele?\nKuli zintu zyobilo zyakandipa kucita boobo. Cakusaanguna, ndakayeeya kuti akati kabaleza banji mbobakomba bantu, kweelede kuti kuli omwe mupati kwiinda boonse. Pele ino nguuli? Cabili, ndakalizyi kuti Bbaibbele ndibbuku lilemekwa kapati. Aboobo ndakatalika kuunka kumakkilasi aakwiiya Bbaibbele\nCiindi nondakatalika kwiiya ku Belgium’s Catholic University of Leuven mu 1992, ndakaunka kucikombelo ca Katolika mpoonya ndakalomba mupaizi kuti andigwasye kumvwisya Bbaibbele, pele wakakaka.\nAboobo ino mwakabujana buti bwiinguzi kumibuzyo yanu?\nNokwakainda myaka yobilo, kandicili ku Belgium kucita buvwuntauzi bwasayaansi, ndakaswaanganya mukaintu uutegwa Ruth waku Poland, wakali umwi wa Bakamboni ba Jehova. Wakaiya mwaambo waci Chainizi kutegwa acikonzye kugwasya basicikolo baayunivesiti ibakali kuyanda kwiiya kujatikizya Leza. Ndakali kwaapailila makani aaya, aboobo ndakakkomana kapati kumuswaanganya.\nBa Ruth bakanditondezya kuti Bbaibbele lileendelana asayaansi nokuba kuti talili bbuku lyasayaansi. Mucikozyanyo, mulembi wa Bbaibbele Davida wakaamba boobu kuli Leza mumupailo: “Meso aako akandibona nindakacili nsalalila; zizo zyangu zyoonse zyakalilembedwe mubbuku lyako, amazuba nozyakabambwa, kakutanaba cizo nociba comwe akati kazyo.” (Intembauzyo 139:16) Nokuba kuti Davida wakabelesya mwaambo wakweema, mubwini wakaliluzi! Noliba leelyo zizo zyamubili nozitanaba, malailile aajatikizya mbozyeelede kuba inga nkwaali kale oonse. Mboliluzi Bbaibbele mumakani aaya cakandigwasya kusyoma kuti ndi Jwi lya Leza. Alimwi ndakatalika kusyoma kuti kuli buyo Leza wakasimpe omwe, Jehova. 1\nIno ncinzi cakamupa kusyoma kuti Leza nguwakalenga buumi?\nMakanze aakucita buvwuntauzi bwasayaansi ngakuyanda kuzyiba masimpe kutali kuzumina mizeezo yakuyeeyela buyo. Buvwuntauzi bwangu bujatikizya mboitalika nsalalila bwakandipa kucinca mizeezo yangu, ndakazyiba kuti buumi bwakalengwa buya. Mucikozyanyo, basyaazibwene nobabamba muncini mupati balabamba zibeela ziindene-indene akubona masimpe kuti cibeela cimwi acimwi cabikkwa mpoceelede munzila iili kabotu. Eeci cilikozyenye amboikomena nsalalila pele yalo ilaabumpiyo-mpiyo bunji.\nBuumi bulatalika aseelo lyomwe ilipangwa kwiinda mukuswaanganya seelo lizwa kumwaalumi amukaintu, tee kayi?\nInzya. Mpoonya kaseelo aaka kasyoonto kapati kalalyaandaanya akutalika kupanga tumaseelo tunji. Kwaciindi cili mbocibede, mweelwe wamaseelo ulayungizyika mumawoola aali 12 kusika ku 24. Mpoonya maseelo aaitwa kuti Stem cells alatalika kupangika. 2 Maseelo aaya alakonzya kupanga misyobo yoonse yamaseelo aali akati kamaseelo aali 200 naa maseelo aaindene-indene aayandika mbuli maseelo aamubulowa, aamumafwuwa, aamunsinga (nerve), alimwi amaseelo aambi buyo kutegwa kupangwe mwana uuzulide.\nBuvwuntauzi bwangu mumakani aamboikomena nsalalila bwakandipa kusyoma kuti buumi bwakalengwa buya\nMaseelo aali kabotu alapangwa aciindi ceelede alimwi munzila yeelede. Cakusaanguna alalibunga-bunga kutegwa abe manji, kwamana boobo apanga zizo zyamubili. Sena kuli syaazibwene uukonzya kulemba malailile aajatikizya mbocicitika eeci? Taakwe uukonzya kucita oobo, pele malailile aayeendelezya mboikomena nsalalila alilembedwe kabotu-kabotu mu DNA. Nondilanga-langa bubotu boonse oobu, cindipa kusyoma ncobeni kuti Leza nguwakalenga buumi.\nIno ncinzi cakapa kuti mube Bakamboni ba Jehova?\nMubufwaafwi, nduyando. Jesu Kristo wakaamba kuti: “Eeci nceciyoozyibya bantu boonse kuti muli basikwiiya bangu, ikuti kamujisi luyando akati kanu.” (Johane 13:35) Luyando oolu talusalululi. Talukwe makani amuntu nkwazwa, zilengwa, naa mubala wakwe. Ndakalubona luyando oolu aboobo ndakatalika kuyanzana a Bakamboni.\n^ 1. Intembauzyo 83:18; 1 Bakorinto 8:5, 6.\n^ 2. Akaambo kamanjezyeezya aakwe aa Bunakristo, syaazibwene Yan-Der Hsuuw tabelekeli kudipatimenti ya human embryonic stem cells.\nMAKANI AAYEEME AMUTWE UULI ACIVWUMBYO Sena Bbaibbele Ndibbuku Buyo Libotu?\nLUGWASYO KUMIKWASYI Kugwasya Mwanaanu Kuzunda Ciimo Cakukubuka\nKUBUZYA-BUZYA Syaazibwene Mulwiiyo Lwansalalila Ulapandulula Mbwaakatalika Kusyoma Muli Leza\nNCOLYAAMBA BBAIBBELE Kulibilika\nBayuni Beebeka Ibali Mbuli Bagwele Bategwa Macaw\nZICITIKA MUNYIKA Kulanga-langa Makani Aajatikizya Zilongwe\nBuumi Mbondakali Kupona Bwakandicima\nNondakazwa Muntolongo Ndakajana Buumi Bulaampindu\nMabala Amusale naa muyanda kukkopa zyakamwaigwa SINSIMUKA! No. 2 2016 | Sena Bbaibbele Ndibbuku Buyo Libotu?\nNo. 2 2016 | Sena Bbaibbele Ndibbuku Buyo Libotu?\nSINSIMUKA! No. 2 2016 | Sena Bbaibbele Ndibbuku Buyo Libotu?\nIcakapa Mufwundisi Kusiya Cikombelo Cakwe


Levitiko 21 IBBAIB63 - Lino Jehova wakaambila Musa - Bible Search\nLevitiko 20 Levitiko 22\nMilao yabapaizi: kulila kwabo, kukwata kwabo amakani amwi\n1-Lino Jehova wakaambila Musa kuti, Ambila bapaizi, bana ba-Aroni, kuti kutabi naba omwe akati kabo uulisofwaazya nkaambo kamufu akati kabantu bakwe, 2cita sikamukowanyina loko, mbuli banyina, na wisi, na mwanaakwe mulombe, na mwanaakwe musimbi, na munyina, 3na mucizi wakwe uutakwetwe, (Uli afwiifwi kulinguwe, nkaambo katanakwatwa, aboobo ulakonzya kulisofwaazya nkaambo kakwe.) 4Teelede kulisofwaazya mbuli mulumi akati kabantu bakwe, kuti atasampauliki. 5-Batalinyooli kumutwe nanka kunyoola zyooko zyacilezu nanka kulinengaula amubili 6-Basalale kubusyu bwa-Leza wabo, kuti batasofwaazyi izina lyaLeza wabo, nkaambo mbembabo batuula zipaizyo zitentelwa Jehova, zilyo zya-Leza wabo, aboobo baleelede kusalala. 7-Batakwati mwanakazi simamambe nanka iwakasofwaazigwa; batakwati mwanakazi iwakalekana amulumaakwe; nkaambo mupaizi ulasalala kumeso aa-Leza wakwe. 8-Muleelede kumusalazya, nkaambo ngonguwe uutuula zilyo zya-Leza wako; uleelede kusalala kumeso aako, nkaambo ndasalala mebo nde-Jehova uumusalazya. 9-Kufumbwa mwana musimbi wamupaizi uulisofwaazya kukucita bwaamu, wasofwaazya wisi; atentwe mumulilo.\n10-Mupaizi mupati akati kababunyina, iwakananikwa amafuta amutwe wakwe akusalazigwa kuti asame zikobela, teelede kutebununa masusu aakwe nanka kudeluula zyakusama zyakwe. 11-Teelede kunjila muli mutunta nekuba kulisofwaazya kulila wisi na banyina. 12-Alimwi teelede kuzwa mucikombelo nekuba kusofwaazya cikombelo ca-Leza wakwe, nkaambo munsini wakunanika kwa-Leza wakwe uli alinguwe. Ndime Jehova. 13-Akwate mwanakazi nakalindu. 14Teelede kukwata mukamufu nanka muleke nanka iwakabisigwa nanka sibuvuule. Akwate nakalindu akati kabantu bakwe, 15-kuti atasofwaazyi lunyungu lwakwe akati kabantu bakwe, nkaambo ndime Jehova uumusalazya.\n16Alimwi Jehova wakaambila Musa kuti, 17-Ambila Aroni kuti, Kufumbwa muntu akati kalunyungu lwako mumazyalani aabo uujisi kampenda teelede kuswena afwaafwi kuzootuula zilyo zya-Leza wakwe. 18-Kufumbwa muntu uujisi kampenda atatuuli: naba moofu naba mulema naba mubambasumpemo naba uulampya cizo cimwi, 19naba muntu mulema cituta na ijanza, 20-naba mulemamusana nekaba kandondoyo naba sicimbolyo naba sicibulu naba sibwele naba muzibe; 21kutabi muntu naba omwe akati kabana ba-Aroni uujisi kampenda uuswena kufwaafwi kuzootuula zipaizyo zitentelwa Jehova. Mbwajisi kampenda atasweni kuzootuula zilyo zya-Leza wakwe pe. 22-Zilyo zya-Leza wakwe, neziba zintu zisalala neziba zintu zisalalisya loko, azilye zyoonse, 23pele teelede kunjila mukati kacisitilizyo nanka kuswena kufwaafwi kucipaililo, nkaambo ulijisi kampenda; kuti atasofwaazyi cikombelo cangu, nkaambo ndime Jehova uubasalazya. 24Aboobo Musa wakaambila Aroni abana bakwe abana boonse ba-Israyeli.


Kusalilwa Kugeme Buumi: Kuuma Njuka ya Bulemu Print\nKusalilwa Kugeme Buumi: Kuuma Njuka ya Bulemu\nHena ulijisi tiketi lya kuwina njuka na?\nBana Kristu banji kuzwa kubwana bwabo bayiisyigwa kuti kuuma njuka ncibi. Bazyali abafundisi ba Nsondo bayiisya kuti Ijulu lyakatupa mukowa wabantu zileleko ziyandisi kapati, alimwi mulimo wabulemu kuba bankutwe mukubambilila zipego eezyo. Aboobo, kubbeja akuuma njuka nokuba kuuma nsolo kobelesya akusowaila zipego eezyi ncinyonyoono. Pele nokuba boobo, zyuulunzuma zya Banakristu balasyoma akuyiisya kuti lufutuko lwini alwalo munzila imwi nkuuma njuka.\nLusyomo lwakuti twakasalilwa kale kwakugama, lwakataanguna kujuzyigwa akumvwugwa kuli umwi Sikutongooka John Calvin mumusela wa 16th, oolo lusyomo lucesya mulumbe mubotu wa lufutuko kuti ubaanga kunyina acimbi pele ninzila imwi yabulemu yakusalauzya kweenda nsolo, kuuma njuka yabulemu. Kweendelanya amuzeezo ooyo, ikuti naa Leza wakakusala kale kuti ube umwi akataa basale, ulaa coolwe musa! Pele kuti kakutali boobo; cabija, wabula coolwe. Yebo lisweekede. Kunyina nconga wacita munguzu zyako ciyoopindula nkoti kagame mubuumi bwako.\nNokuba kuti aabo basyoma kuti bakasalilwa kale kwakugama balisinizyide mukusyoma kwabo, oolu lusyomo lulaa ntenda nkaambo lupilinganya ciimo ca Yahuwah ca luyando. Mucibalo eeci tulabandauka zibeela ziindene zya lusyomo lwa kusalilwa kwa kugama akupandulula eezyo zibeela mbozikazyanya a jwi lya moza wa Yahuwah liyubunudwe, ambozinyonganya ciimo cabulemu cokwa Yahuwah mbociyubunudwe mu Mangwalo.\nLusyomo lwa kusalilwa kwakugama lusimpidwe atalaa misemo yosanwe. Njeeyi misemo yalusyomo oolu:\nKugaukila limwi/Kwaalilwa Cakucita – ategwa Muntu mubyaabi cinicini alimwi ulisofweede cakuti kunyina “cibotu” nociba cisyoonto buti ncakonzya kucita.\nKusalilwa Kwakugama Noyanda Notayandi – Lufutuko lwa muntu luyeeme mumaanza aa Yahuwah uumusala kuti akafutulwe nkaambo muntu ulimaninide kusofwaala.\nKunununwa kwa ciindi cisyoonto – Yahushua wakafwida buyo balikke aabo Yahuwah mbaakasala kale kuti bakafutulwe. Lufu Lwakwe tiilwakafwidwa naba omwe uuti kasweeke (naa aabo Yahuwah mbaakasala kuti bakanyonyweedwe limwi.)\nLuzyalo Lutakakwi – Boonse Yahuwah mbaakasala kuti bakafutulwe tabakonzyi kusweeka nkaambo tabakonzyi kukaka luzyalo lwa bulemu.\nKukakatila kwa Basaante – Mumajwi amwi kwaambwa kuti “kukwabililwa kutamani.”\nKulangila atala, bunji bwa Banakristu inga bazuminizya twaambo tulaa tala aawa. Nokuba boobo, kuti ootu twaambo tweezyekwa ku Mangwalo, tujanwa kuti ntwaambo tukazyanya a Bbaibbele. Atulange twaambo tosanwe ootu alimwi, akweezyeka kaambo komwe-komwe ku Jwi lisalazyidwe lyokwa Yahuwah.\nKugaukila limwi/ Kwaalilwa Cakucita\nMuntu ulisofweede citaambiki cakuti kunyina “cibotu” nociceya ncakonzya kucita.\nMasimpe kuti bantu boonse bazyalwa bakakona ciimo ca Adamu naakawa mucibi. “Kunyina naba omwe uululeme, nee, naba omwe pe . . . nkaambo boonse bakabisya akulezya kusika abulemu bwa Yahuwah.” (BaLoma 3:10 a 23.) Kutegwa kutabi muntu uudonaika cinyonyoono mbucaapoizya mukowa wabantu, Izaya waamba kuti: “Toonse tuli mbuli cintu citasalali, alimwi bululami bwesu buli mbuli magamba aanunka nsu.” (Izaya 64:6)\nNokuba boobo, ooyu muzeezo wa kusalilwa kwakugama muzeezo wiintide Ikuti muntu naali sofweede citaambiki cakuti tacikonzyi kuteelela lwiito lwa kweempwa akuleka cinyonyoono, kampango katobela nikataalembwa:\n“ Baambile kuti, 'Mbubonya mbuli mbwendi muumi, mbwaamba Mwami Yahuwah, nsibotelwi mulufu lwabasizibi, pele ndiyanda kuti basiye nzila zyabo bapone. Amupiluke, amupiluke musiye nzila zyanu zibi! Nkaambo nzi ncomuyandila kufwa nomusyobo wa Isilayeli?” (Ezekiya 33:11)\nKuyungizya waawo, kuti muntu naatali kukonzya kucita nociba cibotu, natali kweelede kupegwa mulandu nkaambo zibi zyakwe. Ooko inga kwaba kubaa lunya akubula bulemu.\nKusalilwa Kugeme Buumi Notayanda Notayandi\nLufutuko lwa muntu luyeeme cakumaninina mukusalilwa aa Yahuwah kutegwa afutulwe nkaambo muntu ulisofweede citaambiki.\nNokuba kuti eeci cimvwikaanga cizwa mu Bbaibbele nkaambo kakwiina kudonaika, bantu bakakona ciimo cilaa cibi, pele ooyu muzeezo tuululeme. Kuyaamika lufutuko lwako aciga cakuti Yahuwah wakasala kale mbayanda kuyoofutula, eeco cilesya lwaanguluko lwa kulisalila kuti ubaa lufutuko. Lusyomo lwa kusalilwa kwa kugama luyiisya kuti Yahuwah nguusala bantu bayoofutulwa. Aabo batobela mizeezo yokwa Calvini bayiisya “kusalilwa kwakugama mubuumi ” munzila zyobile; imwi njakuti Yahuwah nguusala abaabo bayoonyonyoonwa.\nKuli twaambo tobile tuboola mukuzeeza kuli boobu:\nKutaanguna, oolu lusyomo luzimaanya muntu uucita cibi kuti takwe mulandu. Kaini naakajaya Abela naatakapegwa mulandu kumwi kataminina kuti Caini “wakali singanyidwe kale ” kuyoo, aboobo “wakali salidwe kale” kuti nguuti kajaye munyina. Ooyu muzeezo usungilizya kuti muntu takwe mulandu nokuba kuti wasotoka mulawo mumicito yakwe. Usendekezya kuti kunyina makani cicitika kuli bamwi nkaambo kamulandu wamuntu ngwaacita umwi. Mubwini, eeco ncencico ncobeni Kaini ncaakasola kucita.\nMangwalo alembedwe musalo akataa Yahuwah a Kaini naakamanizya kujaya mwanookwabo:\nLino Kaini wakaambila musyoonto wakwe Abela kuti, “Atukeendeende.” Nibakaakusika musokwe, Kaini wakabukila musyoonto wakwe wamujaya.\nLino Mwami Yahuwah wakabuzya Kaini kuti, “Uli kuli musyoonto wako, Abela?” Kaini naakaingula wakati, “Nsizi nkwabede. Sena ndime ndeembela musyoonto wangu?” (Matalikilo 4:8-9)\nKulubila kuli mulusyomo oolu kulalibonya kufwambaana eelyo Yahuwah nakaka kwiingula kwa Caini akumwaambila kuti:\nNinzi ncoocita webo? Ijwi lya bulowa bwa mwanookwenu liloongolola kuli ndimwe kuzwa mubulongo.\nNkaako yebo wasinganyizigwa, alimwi ulatandwa kuzwa mucisi eeci, nkaambo canywa bulowa bwamusyoonto wako mbootila. Waakulima zisyango, bulongo tabukakupi pe.\nUyooba simutuntuli buyo munyika, tokooyookkalilila abusena bomwe. (Matalikilo 4:10-12)\nIpenzi lyabili mumuzeezo wa Kusalilwa Kwakugama Noyanda Notayandi ndyakuti, ooyu muzeezo usendekezya kuti Yahuwah nguusala cibi. Tabali boonse batobela Calvini baimvwi ambaakani eeyi, pele bamwi balaindilizya awaawo, ndepenzi lini eelyo. Ikuti Yahuwah naakasala kale zyoonse nkozyeelede kugama, nkokuti Walo nguwaasala kuti cinyonyoono citalike eelyo naakasala kutibamwi beelede kufwa. Eeci ncintu cikazyanya a Mangwalo aasalazyide kwaamba kuti: “Kutabi muntu uunga naanjila musunko, walilauka kuti Yahuwah wandisunka: nkaambo Yahuwah takonzyi kusunkwa acibi pe, alimwi tasunki muntu naba omwe pe.” (James 1:13)\nKunununwa Kwaciindi Cigola\nYahushua wakafwida buyo baabo Yahuwah mbaakasala kuti bakafutulwe. Taatafwida baabo basinganyidwe kuyoo.\nKunununa kwalusalauzya kuli boobu, nokuba kuti kuleendelana amuzeezo wakusalilwa kwakugama, pele takweendelani a Mangwalo pe, alo aayinduluka kwaamba kuti Yahushua wkafwida bantu boonse. Mucishinshimi ca Izaya ca mulimo wa Messiah, walo wakalemba kuti:\nSwebo toonse twakali sweekede mbuli mbelele. Twakali kutobela umwi aumwi nzila yakwe mwini. Nkaako Mwami Yahuwah wakalemezya nguwe zibi zyesu toonse.”\nAmana kupenga, uyoobona bubotu bwawo, uyoolamwa azeezyo nzyaakapengela. Kwiindila muluzibo lwakwe mubelesi wangu uululeme uyoolulamika banji. uyootola zibi zyabo.\nNkaako njoomupa caabilo antoomwe abapati, uyooabanya zisaalo antoomwe abasintanze. Nkaambo wakatuula buumi bwakwe. Wakabalilizigwa abasizibi. Wakatola zinyonyoono zyabantu banji. Wakakombela babisyi.” (Izaya 53:6, 11-12)\nKamwi kampango kabotu kainduluka ciindi aciindi mu Mangwalo kayungizya masimpe aakuti Yahushua wakafwida nyika yoonse, kutali basale bongaye buyo pe.\n“Obuya Yahuwah smbwaakiyandisya nyika, cakuti wakiipa Mwanaakwe Simuzyalwaalikke, kutegwa kufumbwa uusyoma muli Nguwe atakafwidilili pele akabaa buumi butamabi.\nNkaambo Yahuwah taakatuma Mwanaakwe munyika kuzyoosinganya nyika pe; pele kutegwa nyika kwiinda muli Nguwe ikakonzye kuvwunwa.” (Johane 3:16-17)\nLweengelelo Kutakonzyi Kukakwa\nBoonse bakasalwa kuyoofutulwa tabakonzyi kusweeka nkaambo tabakonzyi kukaka lweengelelo lwa bulemu.\nOolu lusyomo lukaka musemo wini aayimvwi nzila ya lufutuko! Mumajwi amwi ooku kusyoma boobu kuyiisya kuti kunyina uulaa lwaanguluko lwa kulisalila. Mwanaa Adamu musankwa amusimbi uuli woonse wakakona ciimo cilaa cibi. Yahuwah, “mbwaatakali kuyanda kuti a naba omwe, pele boonse beelede kweempwa” (2 Petulo 3:9) wakaaba Mwanaakwe kutegwa azumizye bantu boonse ciindi cabili cakulisalila. Kuti oolu lwaanguluko lwakusala lwalesyegwa mpoonya bamwi basalwa munzila ya bulemu kuti bakafutulwe, bamwi bakafwe, ooku nkubikka kumbali mulimo wini wa lufu lwa Yahushua.\nOolu lusyomo lwaamba kuti. Kunyina naba omwe, nokuba kuti muntu uuzangide buti, nokuba kuti ugagambide buti mu cinyonyoonyo ncayandisya uunga wa kuti Yahuwah wasala kuti ooyo muntu atafwi. Mukwiimpanya, kunyina naba omwe nokuba kuti uyandisya kuba mbuli Yahuwah kwaciindi cilamfu buti, uuyoofutulwa kuti kali wakasalwa kale kuti aka. Oolu ndusyomo lulaa ntenda kapati lutakobeledwe akampango nokaba komwe mu Mangwalo aayo aamba kuti kusala nkwa muntu mwini kumugaminina. “Makunga, makunga aabantu baimvwi akataa nzila zyobile akwaalilwa kusala: nkaambo buzuba bwa Yahuwah bulaafwi “Zyuulu zyuulu zyabantu zyili mukkuti lyakubetekwa. Nkaambo buzuba bwalubeta lwa Mwami Yahuwah buli aafwiifwi.” (Joweli 3:14)\nKukakatila kwa Basalali\nKuti wafutulwa ciindi comwe, ulifutukide lyoonse\nMbweenya mbuli muzeezo wa “lweengelelo lutakonzyi kukakwa,” alwalo lusyomo lwakuti kufumbwa buyo kuti muntu wakafulwa aciindi cimwi, kunyina ooyo muntu ncanga wacita cinga camupa kuti aka alimwi, tee ooko inga kwaba kunjizya mubuzike lwaanguluko lwa muntu. Kunyina muntu “uucita kufumbwa ncayanda katapegwi mulandu.” Lwaanguluko lwa kusala lwa muntu talulesyegwi mpeenya buyo muntu mbwaatambwida cipego ca lufutuko. Mwaapositolo Paulu lwakwe wakaambilizya kuti muntu ulalangilwa kusweekela limwi – nokuba kuti wacita zyoonse munguzu zyakwe kuti alete lufutuko kuli bamwi!\n“Ime ndalijata mubili wangu, akulyeendelezya: nkaambo inga muciindi cimwi, ndamanizya kukambaukila bamwi, Ime lwangu ndaba ndime eesinganyigwa (1 Bakolinto 9:27)\nLusyomo lwa kusalilwa kwakugama buumi lukazya milazyo iijanwa mu Mangwalo. Akataa majwi aaacaalizya aayo ngaakaamba Mufutuli aalembedwe mu Mangwalo, kuli malailile aakuti, “Kamuya; munyika mukayiisye masi woonse, mukababbapatizye . . . . Mukabayiisye kubamba zintu zyoonse, kufumbwa ncindakamulailila: alimwi , Amulange, Ime ndinoolandinywe kusikila kumamanino aanyika.” (Mateyo 28:19-20) Ikuti Yahuwah naakasalide kale muntu uuyoofutulwa, kukambauka milumbe inga kwaba kusowa ciindi nkaambo bantu inga kabafutukide kale.\nKuyungizya waawo, kuti Yahuwah naakasalide kale bamwi kuti bakafutulwe, tacikwe mulimo kupailila mukwasyi abalongwenyoko nkaambo balisalidwe kale kuyoo nokuba kuyoofutulwa kweendelanya ambwaakasala Yahuwah alimwi kunyina naba muntu omwe ncakonzya kucita kuti acince mizeezo Yakwe. Kusyoma kuli boobu nkukaka milazyo ya Bbaibbele yakupailila bamwi mbuli mbwaakazubulula mushinshimi Samuele. Eelyo ba Isilayeli nobakazumanana kuti babaa mwami uubalela, mubwini baakaka bweendelezi bwa Yahuwah kuti ngo simalelo wabo. Aciindi eeco Samuele kalaa moyo uuzwide buusu, wakaamba majwi aaciinduluka kumvwika mazubaano:\nNkabela citacitiki kuti mebo mbisizye Mwami Yahuwah mukutamukombela. Alimwi ndinoomwiisya makani aanzila mbotu iiluzi.\nAmulemeke Mwami Yahuwah akumumanina milimo cakusyomeka amyoyo yanu yoonse. Amuyeeye zintu zipati eezyo nzyaakamucitila.\nPele kuti naa muzumanane kucita zibi, ncobeni lwanu antoomwe amwami wanu muyoonyonyoonwa (1 Samuele 12:23-25)\nKunyina cintu cakasalidwe kale aawa pe. Samuele ubabikkila zintu antangalala ziyootobela kuti bazumanana kuzangila Mulengi wabo. Kaindi kasyoonto munsaa lufu lwa Mozesi, wakabapa lwiito ba Isilayeli kuti babelesye lwaanguluko lwa kusala ndwaakabapa Yahuwah akusala kucita bululami.\n“Sunu ndaita julu anyika kuti zibe bakamboni bangu. Ndamupa ciindi kuti musale akati kabuumi alufu, zileleko alusinganyo. Lino amusale buumi kutegwa nywebo abalunyungu lwanu mupone.\nAmuyande Mwami Yahuwah wanu, amumuswiilile kamusyomeka kulinguwe lyoonse. Ndendilyo Mwami Yahuwah nayoomupa myaka minji munyika eeyo njaakakonkezya kuli basikale banu ba Abulahamu, Izaka a Jakobo.” (Ciibalusyo 30:19-20)\nMozesi, mulongwe wa Singuzuzyoonse, mutwanga uulaa moyo mubombe ooyo Yahuwah ngwaakali kubandika limwi “busyu abusyu, mbuli muntu nabandika amulongwenyina,” (Kulonga 33:11) waakaka muzeezo wakusalilwa kwakugama buumi, kagaminina kwaamba kuti ooko kusala kwakali mumaanza aamuntu lwakwe mwini.\nKwiindilizya waawo, kucili caambwa mu lusyomo lwa kusalilwa kwakugama buumi cijatikizya ciimo cokwa Yahuwah. Oolu lusyomo taluleme nkaambo aabo batasalidwe kufutulwa inga baaku kakwiina mulandu ngubaacita cakuliyandila! Cili masimpe ncobeni kuti moyo wa muntu uusofweede, ulasofwaazyigwa acinyonyoono. “Moyo wamuntu ulacenga kwiinda zintu zyoonse, mubi kapati, ino nguni uukonzya kuumvwisya.” (Jelemiya 17:9) Cili masimpe akuti lufutuko ncipego cakupegwa buyo kuzwa kuli Yahuwah: “Nkaambo kwiinda muluzyalo mwakafutulwa kwiinda mukusyoma alimwi kutali lwenu nobeni pele nkaambo eeco ncipego ca Yahuwah.” (BaEfeso 2:8) Kulubila kulanjila mumoyo wamuntu kuti lwaanguluko lwakusala lwa muntu ooyo lwalesyegwa.\nMangwalo aambilizya kuti “Yahuwah nduyando.” (1 Johane 4:8) Eloah uulaa luyando inga taanyanga bana Bakwe mbayandisya lwaanguluko lwa kusala, kasobana nsolo munzila yabulemu imwi, kasala bamwi kuti bakafutulwe, pele bunji bwabo kuti baka.\nOoyo tuuli mucito wabulemu. IBbaibbele luyubununa ciimo ca Mulengi kuti:\nMboobu mbwaamba Mwami Yahuwah ulati, “Muntu musongo atabi nalikankaizya abusongo bwakwe, naa muntu sintanze kuba nalikankaizya akaambo kanguzu zyakwe, naba muvwubi kuba nalikankaizya akaambo kabuvwubi bwakwe.\nPele ooyo uulikankaizya alikankaizizye ceeci, cakuti ulamvwa alimwi ulindizi kuti mebo ndime Mwami Yahuwah ooyo uufwida luzyalo, uuluzi, uululeme aano anyika, nkaambo zintu eezi ndazikkomanina, mbwaamba Mwami Yahuwah. (Jelemiya 9:23-24)\nLusyomo lwakusalilwa kwakugamika buumi ndusyomo lwa bujayi. Lutondezya Mulengi wesu waluyando kuti ulaa lunya, ulaa moyo muyumu uupindauka. Eeci ncintu cikazyanya a Mangwalo, alo aatondezya Nguwe kuti ngu Taata waluyando uutayandide kuti naba omwe kuti akalobe. Cintu citobela ncakuti myoyo yabantu ilanetauka kuyoowa bululami bwamusyobo ooyo. Balasuuluka kabatamvwisyide kuti naa eeco nceciimo cini cokwa Yahuwah, pele eeco ciimo cakasendekezyegwa aa sinkondonyina wa Yahuwah a muntu, Saatani.\nLusyomo lwakusizya ciimo ca Munununi lulasinkila akataa muya wamuntu a Mulengi wakwe. Yahuwah wiita bantu boonse kuti balazyike ansi kufumbwa lusyomo lutajanwi mu Mangwalo. Kotambula luyando ndwajisi kuli nduwe. Yebo uyoobona bulamfu abubotu bwa ciimo cabulemu mbocikukwelela kuli Nguwe, antambo zyaluyando luteeli. Walo takkede kulaale a zilengwe Zyakwe pe, kaide kusalauzya kuti bamwi bakafutulwe mpoonya boonse batasalidwe bakasoogwe. Kunze lyaboobo, Walo uluukwete kukwelakwela boonse kuzya kuli Nguwe nkaambo ulangila kuti boonse bakafutulwe.\n“Yahuwah Mwami wakalibonya kulimbabo, kubantu bakwe wakati, 'Ndakamuyanda akutamani, asunu ndicimuyandisisya.” (Jelemiya 31:3)